کاڵ KALL: 01/2012\nخەمی ڕۆژانە، کانوونی دووهەم ٢٠١٢\nدووشەممە ٢٠١٢.١.٣٠ فلیمێکی پێویست\n↙ دوو کوردی کوردستانی باکوور دوو برای یەک خێزان و بنەماڵە. دانەیەکیان سەرباز ئەوی تریان پێشمەرگەی چیا. کە ڕووبەڕووی یەکتر دەبنەوە و یەکتر دەکوژن. یەکێکیان خەسلەتی شەهیدی پێدەڵێن ئەوی تریان تیرۆریست. بە لۆجیکی ئۆپۆزسیۆنی کوردەکانیش ئەو دوو برایە یەکێکیان شەهید ئەوی تریان خائین و جاش.\nفلیمەکە بە پلەی یەکەم باس لە دۆخی خەڵکی کوردی کوردستانی باکوور دەکات کە بەهۆی جەنگێکی نابەرابەر و داسەپاو ژیانیان لە خەڵکی ناوچەکە تاڵ کردووە. جۆرە گوڵێک هەیە بە تیشک و ڕووناکی هەتاوی دەمرێت؟؟؟؟ مناڵ مناڵ دەخاتە غەسالەی جلشتنەوە، تا بەحساب پاک بێتەوە و بیشۆن کەچی بە دەیکوژن!.\nئەمە لە فلیمی گۆرانیبێژی بەناوبانگی کوردستانی باکوور مەسعود قرمزگوڵ ١٩٦٩ بە ناوی ڕۆژم بینی بەرهەمی ساڵی ٢٠٠٩، زۆر بە جوانی دەبینرێت.\nیەکشەممە ٢٠١٢.١.٢٢ دیموکراتی لە هەرێمی کوردستاندا شەلە و پای شکاوە!!\n↙ دیموکراتی لە پرۆسەی دەنگدان کە خاڵێکی بنەرەتی خۆیەتی گەورەترە.. چوونکە لە دەسەڵاتدارانی هەرێمی کوردستان بینیومانە زۆر جار بە ڕووماندا دەیدەنەوە و شەرعیەتی خۆیان بەسەرماندا دەدەن کە گوایە لە ڕێی سندووقەکانی دەنگدانەوە هاتوون، بەزۆر خۆیان نەسەپاندووە، بەڵام لە پراتیک و ئەرزی واقعدا شتێکی تر دەگوزەرێت و کۆمەڵگاکە پڕە لە نادیموکراتی و نابەرابەری لەبەرانبەر هیچ نا، تەنها دژوەستانەوە بە گرووپی ئایینی ئێزیدی و کاکەیی و کریستیانەکان و شیعەئاینزاکان، و گرووپی نەتەوەیی تورکمان بگریت بەسە بۆ نادیموکراتبوونی ئەو دیموکراتییە سەقەت و کەموکوڕەی یەکێتی+پارتی بانگەشەی بۆ دەکەن. کەواتە چارە چییە بۆ دەربازبوون لەم ئاستەنگە و هێنانەوە تایمی خودی دیموکراتی؟\nشەممە ٢٠١٢.١.٢١ خۆ کۆنترۆڵکردن\n↙ ئەم نووسەرە (حەمەسەعید حەسەن) لەبارەی ئەوەی کە مرۆڤ لە هەفتەدا تەنها ڕۆژانی پشوو، لە ئەورووپا شەممە و یەکشەمان و لە وڵاتە ئیسلامییەکان ڕۆژانی هەینی بۆ خواردنەوەی مادە ئەلکهولییەکان دانراوە نیشانەی دەرکەوتنی ئەلکهولی بوونە. بەڵام ئەوەی لەبیر چووە، کە بۆ زۆرێک لە مرۆڤەکان نیشانەی کۆنترۆڵکردنی خۆ دەگەیەنێت، بەوەی کاتی کار و ژیانی جدی و کاتی تەفریحی دوو شتی جیاوازن.. ئەوەیش بیرچووە ئەو کەسانەی کە بەردەوام دەخۆنەوە و نیشانەکانیان پێوە دیارە و کەوتوونەتە سەرشەقام و باخچەکان، تووند گرتوویانە و جۆرێکە لە تووندڕەوی و لە دەست دەرچوون..\nتەواوی وتاری نووسەر:عه‌ره‌قخۆره به‌ڕێزه‌کان\nشەممە ٢٠١٢.١.٢١ مشتی ئاسنیین!\n↙ نووسەر و ڕووناکبیرێکی عەرەب لەبارەی نوری مالکییەوە دەڵێت: سەدام حسین مشتی ئاسنیین هەبوو، بەڵام مشتی مالکی ئاوریشمینی ئاینزایی دیکتاتۆرییە، هەندێ جار ئاوریشم لە ئاسن بەهێزترە.\nپێدەچێت مالکی ئەم خووەی لە فارسەکانەوە وەرگرتبێت کە بەناوبانگن بە لەبزشیرینی، هاوکات بن بڕی.. جا خۆ کورد خراپی نەووتووە کە دەڵێ مار بەزمانی شیرین لە کون دێتە دەر... کەواتە لەنێوان مشتی ئاسین و ئاوریشمی کامیان باشترە؟\nیەکشەممە ٢٠١٢.١.١٥ خوێندنەوەی ئایندەیەکی نادیار\n↙ هاوڵاتی ڕۆژهەڵات بەهەرێمی کوردستانیشەوە، لە پرۆسەی هەڵبژاردندا، چ هزرێک تەحەکوم و کۆنترۆڵی دەکات بۆ دەستنیشانکردنی کەسێک لە کاندیدەکانی هەر هەر هەڵباژاردنێک بێت؟ ئایین یان سیاسەت؟ بێگومان بەشێکی زۆریان ئایینی، چوونکە سیاسەت بەرهەمی مۆدێرنەیە، کە سەرچاوەکەی وەک زانست ئەورووپایە، میدیای لۆکاڵی زەبەلاح بەپشتیوانی ڕاستەخۆ و شاراوەی حکومەتانی عەرەبی و ئیسلامی و گرووپی جۆراوجۆری تر بەردەوام دەهۆڵی ناشیرین کردنیان بۆ لێداوە.\nئەم مەترسییەی کە زیاتر پارتەکانی فەرمانڕەوا (یەکێتی+پارتی) خەریکی لە قاودانین، دوای ئەوەی لە چەند وڵاتی ئەفەریقی وعەرەبی و داوی گۆڕانکاری لە دەسەڵاتدا، تەوژمە ئیسلامییەکان لە پرۆسەی هەڵبژاردندا براوەی یەکەم دەرچوو! لە هەرێمی کوردستانیش بەرەو هەڵبژاردنی پارێزگاکان دەبینەوە، پێدەچێت ئەو تەوژمە ئاینیانە بەسوود وەرگرتن لە ئەزموونە دەرەکییەکان، لەوەی ئێستا کە هەیانە زیاتر دەنگ و کورسی بەدەست بهێنن.\nبەتایبەتی لە دوای پەیدابوونی بزووتنەوەیەکی لیبرال پەرلەمانی وەک گۆڕانەوە، کە بووە هۆی هەستانەوە و پەیداکردنی جورئەتی زیاتر بۆیان، هاوکات خۆبینینەوە لەبەرەی خەڵکدا، وای کردووە جەماوەریان فرە تر بێت. کێ دەڵێ پێشبینییەکان وا دەردەچن؟\nیەکشەممە ٢٠١٢.١.١٥ بەدواداچوون بۆ ٢ هەواڵی هاوشێوە\n↙ ئەو هەنگاوە (گۆڕینی ناوی زەحمەتکێشان بۆ ئایندە) دەبوایە زووتر و کاتی لێکترازانەکە بنرایە نەک ئێستا. هەرچۆن بێت پاش چەند ساڵ هاتنە سەر ئاراستەیەکی درووست. بەڵام قسە لەوەیە ئایا ئەم گرووپە بچووکانە چ دەتوانن لە ڕەوشی سیاسی و هاوکێشەکانی هەرێمی کوردستان بگۆڕن و قورساییان هەبێت..\nگرنگ ئەوەیە وەک هێزی بچووک نەکەونە داوی فێڵ و فەرەجەکانی پارتە فەرمانڕەواکان (یەکێتی+پارتی) و لە ڕووداوە گەرمەکاندا دژ بە دەنگە ناڕازییەکانی کۆمەڵگا نەوەستنەوە، هەمیشە بەرگریکار بن لە خەڵکی بەشخوار و زوڵم لێکراو و ...\nتێکستی هەواڵەکە لە ماڵپەڕی سبەیەوە وەرگیراوە.\n↙ ئا ئەم جۆرە گرووپانە (بزووتنەوەی دیموکراتخوازانی کوردستان) کە هەڵوەشانەوەی خۆیان ڕادەگەیەنن، وەک گوێدرێژی ناو جۆگا وان، ئاوی ئاموون و توونی بابا بچن. لە قەیرانەکانی وەک ڕووداوەکانی شووبات و دەڤەری بادینان دەرکەوت ئەم دوکانۆچە بێبازاڕ و کلکە شاراوەی فڵان و فیسار حیزبی دەسەڵاتدارن، بۆ ڕوو میکیاجکردن لە دژی ئۆپۆزسیۆن و خەڵکی ناڕازی بەکاردەهێنرێن..\nئەمە بەو مانایە نییە لە نێویاندا تاکوتەرا خەڵکی باش نەبێت، بەڵام لە ماهییەتی ئەوە ناگۆڕیت کە ئەم جۆرە گرووپانە چۆن دروست بوون و بە قورمیشی کێ کار دەکەن؟\nچوارشەممە ٢٠١٢.١.١١ کۆمۆنیستی کرێکاری فەرهەنگی پێوانەی گینز!\n↙ ویستم تەواوی وتارەکە (بارانێکی بێ هه‌ور و هێرشێک بۆ سه‌ر هه‌ردوو حزب!) بخوێنمەوە، بەڵام وەک راپۆرتی وشکوبرنگی ناوخۆیی حیزبێک بینم و تاقەتم چوو!!! هەتا کەی عەقڵی خۆیان دەدەنە دەست ئەوانە؟ ئەوانە دەستیان دەگرن تا هێزیان بگوشن و بمرێنن، نەتوانن لەنێو خەڵکیدا بجووڵین و هەر خەریکی خۆیان بن و خەریکی شەرە دەنووک بن!\nلە ئینشقاقی یەکەمەوە ١٩٩١+ ١٩٩٢ کە هەموو بیرمانە مێژوویەکی کۆن نییە، لە گەرمەی ڕووداوی ڕاپەڕینی کوردستانی باشوور بوو، کە ڕابەرایەتییەکەی مەنسوور حیکمەتی بێ حیکمەت بوو، تا ئێستا وازیان لێناهێنێت و سێبەری بەسەرتانەوەیە! تا دەگات بەم ئینشقاقەی (کۆتایی ساڵی ٢٠١١) کە لە ڕووداوی گەرمی ناوچەکە و وڵاتانی عەرەبی دەوروبەر..\nئەگەر وێڵیان نەکەن و تەرکیز نەکەنە سەر کوردستان باشوور هەتا هەتایە لەپەراوێزدا دەمێننەوە و لاتەریکی زیاتر دەبێت و کەس حسابیان بۆ ناکات.\nبزووتنەوە گەورە و گچکەکان هەمیشە قابیل بە لێکترازانە، بەڵام ئەوەی بە حساب چەپی ڕادیکاڵن ژمارەی پێوانەیی بەدەستەوە داوە دەبێت بچێتە فەرهەنگی جیهانی گینزەوە. رەخنەکە ئەوەیە ئەو فارسانە تا کەی تەلاق نادەن؟ بۆ ئەوەندە چاوبەرەژێریانن؟ بۆ ئەوەندە خۆ بێ شەخسییەت کردووە و دەزانن؟ کۆمۆنیستی کرێکاری کوردستانی باشوور دوورونزیک ناسراون، ئەگەر لەوان ژیروداناتر نەبن کەمتر نیین. بێگومان لەوان چاوکراوەترن.\nبەهۆی هەلومەرجی دیکتاتۆری ئیسلامی ئێرانەوە ئەرزیان نییە ڕاستەخۆ کاری تیا بکەن، کۆمۆنیستی .. بە زیندوویی لەناو جەماوەری کوردستاندان و فەزایەکی ئاوەڵا هەیە بۆ جووڵەی ئازادانەیان. جێی داخە ئەوانە ئیستغلالیان کردوون! ئیتر نازانم بەخواستی خۆیانە یان بزنسە، بەڵام گەر بزنسیش بێت کەمترین مشتەری لەدەورە، سەرئەنجام ئیفلاسی و داخستنی لەدوایە!!\nنووسەری وتار سامان کەریم، لە فەیسبووکەوە بە چات نیگەرانی خۆی بۆ پەرەگرافی یەکەمی ئەو نووسینەی سەرەوە دەربڕی:... ئه‌گه‌ر نه‌قدت هه‌یه زۆر خۆشحالم بینوسه، .... و پێم خۆش نییه بینووسی.. خراپییه‌که‌ی ئه‌وه‌یه که مانا نادات به‌ده‌سته‌وه.. جگه له گالته کردن نه‌بیت ئه‌وه‌ش له تۆ نایه‌ت..\nدووشەممە ٢٠١٢.١.٩ کریستینا کۆیڤۆنێن، شمشێری هەڵکێشا!!!؟\n↙ لە دواهەمین وتاریدا بە ناونیشانی (Etnopornoa ئێتنۆپۆرنۆا) بۆ دووهەم جار بەڵام وردتر لەسەر ڕۆمانی لەیلای نووسەری فینلاندی (١٩٥٩ یاری تێرڤۆ)ی نووسیوە.\nلە ڕۆژی ٢٠١١.١٢.١٥ لەسەر وتاری یەکەمی بەم شێوەیە، وێڕای کورتە باسێک لەسەری، نووسەر خراوەتە ژێر پرسیارەوە:\nکریستینا کۆیڤونێن، بۆ بەرگری لە هەموو شتێکی کورد دەکات؟!!!\nهەفتەی ڕابردوو، لە ماڵپەڕی رۆژنامەی رۆژانەی ئێتێلا سوۆمێن سانۆماتی شاری لاهتی، خاتوو کریستینا کۆیڤونێن ١٩٥٥، بۆ شاری وان کە بەر لە ماوەیەک بوومەلەزەیەکی بەهێز لێیدا و بووە هۆی کوشتن و برینداربوون و ماڵوێرانییەکی زۆر. ئەو خانمە لەم وتارەیدا بەناونیشانی: (شارە دڵخوازەکەی تورکیام) باس لەوە دەکات کە ماوەیەک لەوێ بووە، شارەکە بە خواردنی خۆش و بەتام و پشیلەی چاو دوورەنگی بەناوبانگە.\nهەروەها باس لە گەنجانی شارکە دەکات کە ئارەزووی خوێندن ژیانێکی شارستانیان هەیە و دەکەن، بە پێچەوانەوە و بە پلارەوە رەدی ئەو نووسەرە فینلاندییە ( یاری تێرڤۆ) دەداتەوە کە لەم ماوەیەدا ڕۆمانێکی بە ناوی لەیلاوە دەرکردووە، گوایە بە خراپ باسی پەیوەندییە کۆمەڵایەتییە دواکەوتووەکانی کوردی ئەو پارچەیە دەکات.\nبەرگی یەکەمی ڕۆمان، نووسەرەکەی و رەخنەگرانی\nشایەنی باسە ئەمە دووهەم کەسە لەبەرانبەر ڕۆمانووس وەستاونەتەوە و بەرگری لە لایەنی ڕەشی پەیوەندییە کۆمەڵایەتییەکانی کۆمەڵگای کوردی لە کوردستانی باکوور دەکەن!!\nئەو کەسەیش (حوسێن موحەمەد ١٩٨٠)ی پارێزەرە، کە بەرەگەز کوردی هەرێمی کوردستان، باژێڕی زاخۆیە.\nکریستینا، لەم وتارە نوێیەدا سەرەتا وتەی مامۆستایەکی هێناوەتەوە، کە وتوویەتی: باشترین کتێبێکە لەسەر کورد خوێندبێتمەوە. ددستپێدەکات.\nئیتر کریستینا دادەبەزێتە سەر نووسەر لە نرخی کار و هەوڵی کەمدەکاتەوە، ئەو لە رۆمانەکەیدا باس لە کورد بە گشتی وەک میللەتێکی دواکەوتووی دەروون نەخۆش کە حەزیان بە تووندوتیژی و شێتێتییە، و وێنه‌یه‌کی ساده‌کراو و خراپ له تێکڕای کلتووری کوردی و مرۆڤی کورد به ده‌سته‌وه ده‌دا..\nرەخنەگر ئەمە دەگەڕێنێتەوە بۆ ئەوەی گوایە لە دوورەوە و بێ ئەوەی تێکەڵی کۆمەڵگای کوردی بوو بێت، زانیاری هەڵەی وەرگرتووە و هەڵەیان لەسەر بڵاودەکاتەوە و نووسیوە. بەمەیش نەک بیانووی داوەتە دەست نەیارە تورکەکان بەتایبەتی تووندڕەوەکان کە هەمیشە لە هەوڵی سوکتر کردنی کوردا بوون و دەبن.\nهاوکات دیدێکی ڕەش و ناشیرین لە لای خوێنەری فینلاندیش دروست دەکات. بەمەرجێک لە وڵاتی نووسەردا هەر کەسێک سیفەتی خراپ و دواکەوتوو بداتە پاڵ گرووپی نەتەوەیی، بە یاسا قەدەغە کراوە و لادان لێی ڕووبەڕووی جەزا دەکرێتەوە.\nکریستینا، ئەوەی بەسەردا تێپەڕیوە، کە ئەو کتێبە رۆمانێکی ئەدەبییە، بەجۆریک لە جۆرەکان پڕ پڕە لە خەیاڵ.. مەبەست لە بە لۆجیککردنی کارێکی ئەدەبی و خەیاڵی لە پای چییە؟ داوەری و هەڵسەنگاندنەکانی لەسەر چ ڕێبازێکی ئاکادیمییە؟ ئایا تێنەگەیشتنە لە پەیامی ئەدەب وەک ژانەرێکی جیاواز؟ یان وەک ئەوەی کە ئەم ڕۆمانەی لێبووە بە کتێبێکی لێکۆڵینەوە و میژوویی؟؟!! یان شەڕفرۆشتنیکە و هیچی تر، یان وێڵە بەدوای شتێکی تر؟ ئەوە کریستینا خۆی بەرپرسە. ئەوەندە دەزانرێت کە نووسەری ڕۆمان زمانی فرە تیژە، لەوانەیە کاردانەوەی تووندی لێ بوەشێتەوە. بەمەرجێک باگراوەندی یاری تێرڤۆ ڕەش و ناسرین نییە و ئەنتی بێگانە و گرووپە نەتەوەیەکان نییە و نەبووە. ئەگەر وا بوایە دەکرا شایەتمان بەدیار پەیڤی رەخنەگراندا دەهێنا!\nگریمان ئەوەی بەرگرییەی کریستینا لە شوێی خۆیدایە، بەڵام ئایا ئەوە سەیرکردنێکی هەمەلایەنەی کۆمەڵگای کوردییە؟ نا بێگومان، چوونکە هەردوو دۆخەکە لەنێو کورددا بوونی هەیە. لە ژێر هەر بیانوویەکدا بێت پێویست ناکات بەرگری تەنها لە لایەنی ڕەشی یان جوانی هەر گرووپێکی نەتەوەییە بکرێت.\nکورتەی ڕۆمانەکە باس لە بەسەرهاتی تاڵی کچێکی کوردی کوردستانی باکوور دەکات کە بەهۆی لەدەستدانی پەردەی کچێنییەوە ڕووبەڕووی تووندوتیژی خێزانی دەبێتەوە و لە ترسی کوشتن ناچار دەبێت لە ماڵ ڕابکات، سەرئەنجام خۆی لە شوێن و جادەی لەشفرۆشان دەبینێتەوە. بەگشتیش تووندوتیژی لە وڵاتی فینلاند کە دەرهەق بە ڕەگەزی مێ دەکرێت.\nئەم رۆمانی لەیلایە لە کۆتایی مانگی ٩ی ساڵی ڕابردووە کەوتۆتە بازاڕەوە، تا ئێستا لە کەناڵەکانی ڕاگەیاندن ریکلامی بۆ دەکرێت. دەنگوسەدایەکی زۆری لە نێو خەڵکیدا داوەتەوە، زۆرترین خوێنەری هەیە. خوێنەری دەستتەنگ لە کتێبخانە گشتییەکاندا بەلایەنی کەمەوە دەبێت ٢ مانگ چاوەڕوان بکات تا سەرەی خوێندنەوەی بەردەکەوێت.تەواوی وتارەکەی کریستینا بە زمانی فینلاندی لە ماڵپەڕی ڕۆژنامەی ئێتێلا سوۆمێن سانۆمات دایە.\nتەواوی وتارەکەی حوسێن بە زمانی فینلاندی لە ماڵپەڕی ئوسی سوۆمی دایە. کە لە ٢٠١١.١٠.٥ دا بڵاوبۆتەوە.\nتەواوی وتارەکەی کریستینا بە زمانی فینلاندی لە ماڵپەڕی ڤۆیما دەبینرێت.\nهەمان وتار لە ماڵپەڕی سبەی دا.\nشەممە ٢٠١٢.١.٧ بەدواداچوونی ٣ هەواڵ\n↙ فازڵ میرانی و هێتلەر!\nفازڵ میرانی، لەم ماوەیەدا دوو شەکری شکاندووە لە شانوشەوکەتی ئەو نایەتەوە، چوونکە هەموو مێژوو و کاروکردەوەی خۆی و حیزبەکەی دەناسین کە چەند بەغیرەتن، ئەگەر مرۆڤی بەغیرەت بوونایە لە ترسی یەکێتی نیشتمانی ( ٣١ ی ئابی ١٩٩٦) بەعسیان نەدەهێنایەوە!؟ ئیتر تێناگەین ئەم هاشوهوشە لە پای چی؟! دەمێک دەڵیت ٣٠ هەزار فیدائیمان هەیە، دەمێکیش زەم بەسەر قوربەسەرێکی وەک ئەرسەلان بایزدا دەکات، بە ئیهانەت و سووکایەتی بازاڕیانە و فەرهەنگی عەشایەرییەوە بە خۆی و حیزبەکەی دەڵێت: حکومەت کردن هی پیاوە ( شامی شه‌ریف به پیاو دروستده‌كرێت) مانای وایە ئێوە ژنن.\nئەم فسفسپاڵەوانە پێ دەچێت لاسایی ئەو سادییەی (هێتلەر ١٨٨٩-١٩٤٥) سەدەی ڕابردوو بکاتەوە، با بزانیین وتوویەتی چی:\nخەڵک یان جەماوەر وەک ژن وایە لایەنگری هێزە نواندنە، لەگەڵ براوە و بەهێزدایە، کەواتە دەسەڵاتێکی تۆکمە و بەهێزی گەرەکە، لەگەڵ ڕکەبەرەکەیدا سازش ناکات و ملکەچپێکەری لاوازە و دواتر سەرپان کردنەوەی..\nبۆ تەواوی هەواڵەکە سەردانی ئەم بەستەرەی ماڵپەڕی ڕۆژنامەی هاوڵاتی بکە\nعەرشی لە تۆز و لم!\nلە عەرشی پاشای کەلاوەی (وەک حەمەسەعید حەسەن دەڵێت) زۆنی بارزانی و ٣٠ هەزار فیدائییەکەیان ئەمە ڕوویداوە. ئەم خەرقە گرنگە دەلیلی ئەوەیە هەر فیکەیاکیان لێ بکێشرێت وەک حکومەتە فشۆڵەکەی سەدام حسێن زیڕە دەکەن و دەیقوچێنن و کونەمشکیان لێ دەبێت بە قەیسەری دەبنە تۆز و با بەئاسماندا دەچن.\nڕۆژی شەممە ٢٠١٢.١.٧ له گرتوخانه‌ی چاكسازی زڕكا (ساڵی ٢٠٠٨ دروستكراوه) کە ده‌كه‌وێته باكوری خۆرئاوایی شاری دهۆك. ١١ تۆمه‌تبار هه‌ڵاتوون زۆربه‌یان بڕیاری له‌سێداره‌دانیان هەیە. دوای هه‌ڵكه‌ندی چاڵێك به قوڵایی ٨٠ مه‌تر له‌ناو به‌ندیخانه‌كه توانیویانه‌وه رابكه‌ن.\nکێ مامۆستای یەکێتی+پارتییە؟\nجێی پێکەنینە، کەسێکی عەرەبی سەر بە ئاینزای سوونی کۆنە بەعسی (ساڵح موتڵه‌گ) کە گڵۆڵەیان کەوتۆتە لێژی، دەرسی پارتی و یەکێتی دادەن و قورمیشیان دەکەن لە کاتێکدا خۆشیان چاوەڕوانی بومەلەرزەی سیاسین و زۆریان نەماوە مل بشکێنن، ئاخر گونجاوە داوا لە مردوو بکرێت لە گۆڕ بێتە دەرەوە:\nسه‌ركردایه‌تی كورد توندتربێت له‌وه‌ی به‌زاڵم بڵێت زاڵم و به‌دیكتاتۆر بڵێت دیكتاتۆر، به‌وانه‌ش بڵێت كه تاكڕه‌وانه ده‌سه‌ڵاتداری ده‌كه‌ن، پێیان بڵێت یان ده‌بێت بگۆڕێن یان ده‌تان گۆڕین..\nبۆ تەواوی هەواڵەکە سەردانی ئەم بەستەرەی ماڵپەڕی کەناڵی تەلەفیزیۆنی ئێن ئاڕ تی بکە.\nهەینی ٢٠١٢.١.٦ چیرۆکێکی تاڵ (دایلۆگ)\n↙ هێندەی هەیە بەزۆری گوێ بیستی ناکۆکی نێوان بووک و خەسوو دەبین، چیرۆک و حیکایەت و سەرگوزشتەکانیان نەبڕاوەیە!! بەڵام چۆنە لە کایەکەدا داشێک بگۆڕین دانەیەکی تر لە بری دابنێنن؟ داشی دووهەم بە نەگۆڕی بهێڵینەوە؟ جا تۆ بڵێی چاری یاریزانە نوێکە بکات؟ لەیارییەکە دەری بکات؟ جا کێ دەڵێت سیناریۆکە وا دەردەچێت؟ لەوانەیە داشە نوێکە کش لە جێگیرە و هەمیشەییەکە باکات؟ بیکاتەوە نێو گاگەل..هاهاهاهاهاهاها\n- تۆ چۆن و بە چ شێوەیەک من دەبینی؟\n- مێردی کچەکەم، مانای زاوامی.\n- بەڵام خۆ لەسەر خواستی تۆ من و کچەکەت نەبووینەتە ژن و مێرد. چوونکە ئێمە گەر ئێوە ڕازبوونایە یان نا، خۆمان یەکلایی کردبووە. کەواتە بەو شێوەیە نییە، کەواتە من زاوایەکی نۆرماڵ نیم، تا چاوبەرەژێرت بم.\n- بەڵام هەر بەزاوات دەزانم و ئەرکی سەرشانتە و منەتنی نییە، نابێت لە قسەم دەرچیت!\n- نا ئەگەر ڕێزت دەگەرم و هاوکاریت دەکەم نە لەبەر خاتری کچەکەتە، نە لەبەر خاتری ناونیشانی زاوابوونە تەنها لەبەر ئەوەی تۆ مرۆڤێکی بەتەمەنی و پێویستیت بە چاودێری زیاتر هەیە وەک لە مرۆڤێکی ئاسایی، ئەگینا هیچی تر، ئەتوانم وێڵت بکەم و بۆ هەر داوایەکت بیانوویەک بێنمەوە، خۆ بدزمەوە.\nزاوایەکی تر دێتە سەر هێڵ، وەک جادووباز پەیدا دەبێت، بێ روخسەت وەرگرتن، دەکەوێتە قسە کردن:\n- نا بۆ من لە خلەم یان لە ژنی دووهەمم؟ مەمنوون نییم، من و ژنەکەم تەواوکەری یەکترین، هەوڵ ئەدەین تەواوکەری یەکتر بین. گەر باسی کۆن بکرێت ئەوە شتیکی ترە، لەسەرەتاوە بۆ نەیاندەزانی کە ١٥ ساڵ لە کچەکە گەورەترم، بەڵام کچەکە بێزووی بە چوونە دەرەوە دەکرد، لەبەر خۆشی خۆی نەک کەسوکار بەڵکوو دەسگیرانەکەیشی فەرامۆش کرد.\nلەو لاشەوە لە قەیدوبەند و قەهری کەسوکار و کۆمەڵگا بەهەر نرخێک بوو دەیویست ڕزگاری بێت، بۆیە ئەو چانسەی منی کە وەک یانسیبی لۆتۆ وابوو بۆی، ژیر بوو داخوازییەکەمی رەتنەکردەوە، ئێوەیش لەبەر خاتری ئەوەی بڵێن ئەوە چەندهەمین کەسمان لەدەرەوەیە و خۆتانی پێوە بابدەن و فش بکەنەوە. جار جاریش دیاری و بڕە پارە بە ئاشکرا و نهینی بە ناوچەوانەوەیە.\nهەینی ٢٠١٢.١.٦ دادگای سەربەخۆ یان ....؟؟!!\n↙ ئەوەی کە بی بی سی بەکوردی چاوپێکەوتنی کردووە، جێی خۆشحاڵییە. بەڵام لە کێشەی ئەو کابرایە (تارق هاشمی)دا و دادگایی کردن و نەکردنی لە هەرێم یان دەرەوەی هەرێم، م. بارزانی ڕاست ناکات باس لە سەربەخۆیی دادگاکانی هەرێمی کوردستان دەکات! نازانم چۆن لە ڕووی دێت خاڵێکی وا دەوروژێنێت؟! لە کاتێکدا کێسی سەردەشت عوسمان و کێسی خۆپیشاندانەکانی مانگی شوباتی ساڵی ڕابردوو، هەروەها زۆری تر بە ناڕۆشنی ماوەتەوە و تاوانباران خودی ئەو خۆی بەرگرییان لێدەکات و شاردوونییەتییەوە و ئامادە نیین بیاندەنە دەست دادگا!\nبەشێکی بەرچاو لە خەڵکی هەرێم بەگومانە لە خودی حاکم و دادگاکان، چوونکە ئەوانە هەموو خەڵکانی ژێر کۆنترۆڵی ئەو دوو حیزبە فەرمانڕەوایەن، مووچە خۆری و ئەلقەلەگوێی ئەوانن. بەدەگمەن خەڵکانی پیشەیی دەبینرێت تیایاندا. ئیتر کام سەربەخۆیی و کام ژیانی سیاسی و کۆمەڵایەتی؟ کەشێکی ناتەندروستی وایان خوڵقاندووە بە دەیەها ساڵ نایەتەوە سەر سکەی ڕاستی خۆی!\nم. بارزانی و ئەوانی تر.. بۆیە بەرگری لەو کەسە دەکەن، لەمەوبەریش داڵدەی خەڵکانی تاوانباری تریان داوە و دواتر دەربازیان کردوونەتە دەرەوەی وڵات! زەمینە خۆشکردنە بۆ ئەوەی گەر دوو ڕۆژی تر زەمینلەرزەی سیاسی تەختوبەختیان هەڵتەکاند، ڕابکەنە ناوچەی ژێر کۆنترۆڵی ئاینزای سوونە یان شیعە و بیان پارێزن و هەقی پەناهەندەیی وەربگرن. ئەم دادڵدەدانە ئێستا شینە بۆدواڕۆژی خۆیان، نەک شتێکی تر..\nئەگەر م. بارزانی ئەمەی مەبەست بێت: (.. لێگەڕێ با ئەمەت بۆ دووپات بکەمەوە؛ دەزگای دادوەریی کوردستان سەربەخۆیە، هیچ پێوەندییەکی بە دەزگای دادوەریی عێراقی فێدراڵەوە نیە)\nدەربڕینی وا، ئەوە یەکەم جار و دواهەمین جاریش نییە و نابێت کە جۆرێک لە زەمکردنی تێدایە!! ئەمەیش لەو دەربڕینە کۆنەیان دەچێت کە تا ماوەیەک لەمەوبەر دەیانووت: ئەزموونی دیموکراسی هەرێم بگوێزرێتەوە بۆ ناوچەکانی دی عێراقی عەرەبی ئاینزای سوونە و شیعە..\nگریمان م بارزانی ڕاست دەکات کە دەڵێت دادگاکانی هەرێم لەوانی ئەوان جیاواز و سەربەخۆن؟ مەگەر یاساو ڕێساکانی هەروەک یەک نیین؟! ئەی ئەوە نییە تا ئێستا کار بە یاسای سزادانی عێراقی کۆن دەکەن؟ نا بەڕاستی بەهەردوو سەرەکە و هەردوو بارەکە مایەیە گاڵتەجاڕیین...\nتکایە بڕواننە دەقی چاوپێکەوتنەکە لە کەناڵی بی بی سی فارسی.\nپێنجشەممە ٢٠١٢.١.٥ ترسێکی دانسقە..!\n↙ کێ هەیە لە فڵاش و تیشکی کامێرا ڕابکات و نەیەوێت وێنەی بگرن و بیدوێنن و هاڤپەیڤینی لەگەڵدا بکەن. لە وڵاتە دواکەوتوەکانی وەک ڕۆژهەڵاتی ناوەڕاست و ئەوانی تر، کۆن ئێستا نا خەڵک زۆر بوون، لەبەردەمی ئەو ئامێرانەدا زمانیان تەتەلەی کردووە و هیچیان بۆ نەوتراوە لەبیردەچووە یان وتوویانە بە هەزار هەڵەوە، وەک لەسەر ئاگر بوو بێتن، خواخوایان بووە خێرا و بەهەر نرخێک بووە، ڕزگاریان بێت لەو ئیزرائیلەی لە پڕ وەک بەڵای ناگەهان لە شەقامێکدا لێیان پەیدا دەبێت.\nبە پێچەوانەشەوە توێژاڵگەڵێک هەن، نەک خواخوایانە و بێزووی پێوە دەکەن بەڵکوو هەست بکەن کامێرا و ڕاگەیاندکاران لە فڵان شوێنن خێرا بە سەرمەقولات خۆیانی تێفڕێ دەدەن و جاری وا هەیە بەرتیل و ڤیتامین واویش بەکاردەهێنن تا بێن بۆ ڵایان و زوومی کامێرایان تێ بکەن، ئەوانیش هەژدەهەژدە قسە بەملاو بەولادا فڕ بدەن.\nلە وەساتی ئەدەبی و هونەری و سیاسی و کۆمەڵایەتی کەسێک شک نابردرێت، یان بەوە ناسرابێت کە خۆی لەو جۆرە کارانە بدزێتەوە، حەزی بە چاوپێکەوتن و دەرکەووتن نەبێت. لە مێژووی مرۆڤایەتیدا لەم جۆرە مرۆڤە خۆدوورگرانە کەمن.\nبەڵام لە مێژووی فەرەنسادا ڕۆماننووس و تئیوریسیۆنی ئەدەبی موریس بلانچۆت (Maurice Blanchot ١٩٠٧ - ٢٠٠٣) نموونەی بەرجەستە و دانسقە، ئەو کەسایەتییە ٩٥ ساڵ ژیاوە، تەنها چاوپێکەوتنێکی کردووە، ئەویش بڵاونەکرایەوە. تەنهایش دوو وێنە یەکێکیان لە مناڵی ئەویتریان لە پیرێتیدا گرتوویەتی. هەمیشە خۆی دزیوەتەوە، لە ڕاگەیانکاران ڕایکردووە. جارێک لە مارکێتێکدا دەکەوێتە تەڵەوی کامێراوە، وا ڕادەکات کە دواتر وێنەکە دەردەچێت نازانرێت ئەوە یان ئەو نییە تەنها تارماییەکە و بەس.\nفي يناير 05, 2012 ليست هناك تعليقات:


دێوجامەیەک بۆ چوار شۆڕەلاوی “بناوەچان” – کوردستان و کورد\nدێوجامەیەک بۆ چوار شۆڕەلاوی “بناوەچان”\nبەرواری بڵاو کردنەوە 2017/09/07\nمێژووی حەماسەخولقێنی و گیانبازیی تێکۆشەڕانی دێموکرات لە بڕان نەهاتوویە و لاپەڕەکانی مێژووی گەلی کوردی پێ نووسراوەتەوە. ئەو مێژووە هەر ئەوەندە نییە کە خامە خۆی لە قەرەی دابێ و قەڵەم لەتوانایدا بووبێ بینووسێتەوە، بەڵکوو سەر لە ئاسمان دەسوێ و ڕێگا بۆ ئۆقیانووس دەبڕێ، ئۆقیانووسی هەرمان و ئەبەدی.\nلە هەگبەی شاخ و شۆڕشی ئەو جارەدا سەرێک لە ناوچەی دیواندەرە هەڵدێنین و تاوێک لەوە ڕادەمێنین کە چۆن تێکٶشەرانی دیموکرات لە هەموو کات و ساتێکدا خۆیان بۆ خەباتی توند و بێوچان دژی کۆماری ئیسلامی ئامادە دەکرد.\nساڵی ١٣٦٥ی هەتاوی بە هۆی هه‌لومه‌رجی ناوچه و خه‌باتی سه‌خت و دژواری حیزب سازمانده‌یی هێزەکان گۆڕانیان بەسەردا هات و به تێکەڵبوونی هێندێک له هێزه‌کان مه‌ڵبه‌ندەکان دروست بوون و هێزه‌کانی هه‌وشار، شه‌هیدانی دیوانده‌ره و عه‌زیزی یوسفی یەکیان گرت و وه‌ک مه‌ڵبه‌ندی دوو درێژەیان بە کار و تێکۆشانی خۆیان بە پێی ئیمکان لەو سێ ناوچەیە دا.\nناوچه‌ی دیوانده‌ره به هۆی هه‌لومه‌رجە جوغرافیاییە تایبه‌تەکەی، له مێژ بوو هێزی پێشمه‌رگه ڕووی تێ نەکردبوو و ته‌نیا له چوارچێوه‌ی تیمی ته‌شکیلاتیدا کادره‌کانی ئه‌و ناوچه‌یه سه‌ردانی ناوچە و خه‌ڵکیان ده‌کرد و سیاسه‌تی حیزبیان به‌نێو خه‌ڵکدا بڵاو ده‌کرده‌وه. ئەو مەئمورییەتە سەخت و دژوارانە بەهۆی ئەوەی لە قووڵایی ناوچەدا دەکران خۆی له‌خۆیدا کارێک نه‌بوو به هه‌موو که‌س بکرێ، ئەو جووڵە و کارانە هێندیک که‌سی پێویست بوو که به ڕابردوو، خه‌ڵکی، فیداکار و، خۆشه‌ویستی کۆمه‌ڵانی خه‌ڵکی ناوچه‌کە بان.\nگەلاوێژی ساڵی ١٣٧١ بوو. تێمێکی ٤ که‌سی پێکهاتوو له ڕه‌حمه‌ت ده‌ست‌ئاموز، که‌ماڵ مه‌نسوری، حه‌یده‌ر عه‌بدوڵڵانژاد و عه‌لی خاڵدار بۆ ڕاپه‌ڕاندنی ئه‌رکه پێ ئه‌سپێردراوه‌کانیان شیو و دۆڵ و چیا و هه‌ڵدێره‌کانی ناوچه‌ی سه‌قزیان بڕی و به سه‌ر چیای پڕ که‌ندو له‌ند و سه‌ربه‌رزی چلچه‌مه‌دا شۆڕ بوونه‌وه. ئەوان لە گەشتە سیاسی و نیزامییەکەیاندا سەر‌دانی زۆر گوندی ناوچه‌ی دیوانده‌ره‌یان کرد و ڕوحێکی تازه‌یان به بەری خه‌ڵکی ناوچەکەدا کردەوە. ئەوان غیرەت و ئازایەتیی زۆریان دابووە خۆیان تا بتوانن سه‌ردانی کۆمەڵە گوندێک له‌و ناوچه‌یه بکه‌ن. ئەوان بە هەگبەی پڕ لە توێشووی ژیان و خەبات دەچوونە هەر شوێنێک گوڵبزەی هیوایان دەخستە سەر لێوی خەڵک و بیرەوەرییەکی خۆشیان دڵ و زەینی کیژ و کوڕ، پیر و لاو و منداڵاندا جێ دەهێشت و چەند لاپەڕەیەکی پڕ شانازیی دیکەیان بۆ خۆیان و حیزبەکەیان دەخستە سەر یەک.\nکارکردن لەنێو خه‌ڵکدا بۆ ڕه‌حمه‌ت و هاوڕێکانی هەم چێژ و خۆشی بوو، هەم بەجێ گەیاندنی ئەرکی حیزبی. ئازایەتی و ئیمان و باوڕی پتەو بە ڕێباز و ئامانجەکەیان وایکردبوو کە بتوانن هەموو کەند و کۆسپەکانی سەر ڕێیان ببڕن و وانەکانی خەبات و تێکۆشان بۆ هاونیشتمانەکانیان شی بکەنەوە و لەگەڵیان بکەونە ئاخاوتن.\nتێگەیاندن و وشیارکردنەوەی سیخوڕ و کەسانی نەفس نزم کە بە نرخێکی هەرزان نیشتمان و هاونیشتمانی و بایەخەکانی کۆمەڵگایان دەفرۆشن، یەک لەو ئەرکانە بوو کە ئەو چوار پێشمەرگەیە بۆ خۆیان دیارییان کردبوو.\nپێشمەرگەکان ئێوارەی ڕۆژی 26ی گه‌لاوێژ ڕوویان کرده ئاوایی بناوه‌چان له ناوچه‌ی ساڕاڵی دیوانده‌ره]و وەک هەمیشە دەستیان کرد بە چالاکییەکانیان. پاش ماوەیەک خەبەریان بۆ هێنان کە سیخوڕێک لە نێو ئاواییدا هەیە کە بەکرێگیراوی ئیتلاعات و سپای پاسدارانە و وێدەچێ خەبەری هاتنی ئەوانیشی گەیاندبێ. پێشمەرگەکان دایان نابوو بەیانیی ئەمشەوە لە شوێنێک بیبینن و قسەی لەگەڵ بکەن و ڕێنوێنیی بکەن و ئەگەر قسەی نەسەلماند هەندێکیش ئاوی گوێی دادەن. بۆیە خەبەریان نارد کە بەیانی بێتە بن پۆلەدارەکەی نێوان دوو شاخه به‌رده‌که‌ی پشت ئاوایی بناوه‌چان.\nکه‌سانی قاڵبووی مه‌یدانی خه‌بات ئەم شەوە دوژمن و پیلانی نەیاریان بە کەم گرت ئەوەی دەکرا بە ئاسانی پێشی پێ بگیردرێ، بەرەڕووی کێشەیەکی گەورەی کردن. پێشمه‌رگه‌کان به‌ره و پۆله‌دارەکه ڕیزیان بەست بێ ئەوەی بزانن کە جاسووسی خۆفرۆش بە پڕتاو خۆی گەیاندۆتە دیوانده‌ره و دوژمنی غەدداری لەو قەرارە ئاگادار کردۆتەوە.\nهەلی زێڕین بۆ دوژمن ڕەخسابوو هەتا بە هێزی زۆر و زەوەندی خۆی هەڵکوتێتە سەر چوار پێشمەرگە کە ئاوا بە ئاسانی دێوجامەیان بۆ هەڵدراوە. کازیوەی بەیان هێزی دوژمن ڕژایە ئاوایی و گەڕانی ماڵ به ماڵی بناوەچان دەستی پێکرد. ئەوان پێوشوێنی جێ و حەشارگەی هەڵۆکان کەوتبوون و بە لەز تەمای فڕکردنی جامی سەرکەوتنەکەیان بوون.\nمێژوو خەریکی دووپاتبوونەوە بوو. دیسانەکەش سه‌رچاوه‌کەی ئاوی کانیاوی قه‌ڵای دمدمی خانی برادۆست بۆ دۆژمن ئاشکرا کرابوو، دیسانەکەش جاشی خائین، وه‌ک خه‌نجه‌ره گۆرینه‌ی مێژووی خه‌یانه‌ت لە ده‌سکی دایکی خۆی رۆچوو. جاش و نەیاران زانییان کە هه‌ڵۆکان له کام هه‌وارگه و پۆلەدار نیشتوونەوە. بە هەلیان زانی. نه یه‌ک نه دوو، بگره دەیان و سەدان قاڵاوەڕەشەی گەندەخۆر وەک ڕێچکه مێرووی برسی سه‌ره‌به‌هاران له سێ لاوه ڕوو به پشت ئاوایی بناوەچان و پۆلەدارەکەی نێوان دوو بەردەکە، به‌به‌ژنی چیای داوێنی خوارەوەی چڵچەمەدا هه‌ڵگه‌ڕان.\nپێشمەرگەکان لە شیرینە خەودا بوون کە درانە بەر دەستڕێژ. لە خەو ڕاسان و تاودانی چەکەکانیان بەس بوو کە دەسبەجێ بە گژ پەلاماری دوژمندا بچنەوە. ئەوان کە پێشتر دەیان کەمینی دوژمنیان شکاندبوو، سەدان شەڕگەیان بە سەرکەوتنەوە جێ هێشتبوو، مێژوو بە مێژوو حەماسەیان بۆ نیشتمان و نەتەوە خوڵقاندبوو، دەیانزانی کە ڕۆژ ڕۆژی تەنگانەیە.\nدوژمن کە بە ژمارەی کەمی پێشمەرگەکانی دەزانی داوای خۆبەدەستەوەدانی لێدەکردن، بەڵام ئەوان نەک ئەو دەم و ساتە، لە مێژبوو بڕیاریاندا بوو کە لە هەر دۆخێکدا یان ژیانی ئازاد، یان مەرگی سەربەرزانە. ئەوە بەڵێنێک بوو کە کاروانی شەهیدان یەک لە دوای یەک بە یەکتریان دابوو.\nشەڕی نابەرامبەر دەستی پێکرد، هەر کام لەوان لە قۆلێکەوە بەرەنگاری شاڵاوی دەیان کەسیی دوژمن بوونەوە. شەڕ گەرم بوو هەتا پێشمەرگە دوو گوللەی ڕوو بەدوژمن دەهاویشت بە سەدان گوللە بەرەوڕوویان دەهات، بەڵام پاش ماوەیەک مخابن تیری چلکن گەیشتە سینگی ڕەحمەت و کەماڵ. شەهیدبوونی ئەو دوو شۆرەلاوە نەبووە هۆی ڕووخانی ورەی دوو سوارچاکەکەی دی. حەیدەر و عەلی بە ئازایەتیی زیاترەوە توانییان لایەکی گەمارۆکە تیکبشکێنن و بە شەڕ و پاشکەشە ڕێگایەک بۆ دوورکەوتنەوە لە شەڕگە بکەنەوە.\nئەو بن برد و ئەو بن بەرد، یەکیان تەقە دەکا و یەکیان دەکشێتەوە، بەڵام گەلۆ کوا دوو کەس ئەو دەرەتانەی بۆ دەرخسێ کە خۆیان لە ژێر ئاوری دەیان کەسیدا ڕزگار بکەن. دوای نیزیک سەعاتێک بەردەوامیی شەڕی سەنگەراوسەنگەر گوللەی دوژمن حەیدەریشی ئەنگاوت. عەلی خاڵدار مابۆوە و چەند فیشەکێک کە بە پێخۆر دەیتەقاندن. ئەو توانی پاش ماوەیەک بە نێو شیو و تەلانەکاندا خۆی دەرباز بکا و لەگەڵ ئەوەی حەماسەی هاوڕێکانی بۆ هاوسەنگەرانی بگێڕێتەوە دەرسێکیش بە خۆفرۆشان بدا. دەرسی زاڵبوونی ڕۆژ بەسەر شەو و سەرکەوتنی فریشتە بە سەر ئەهریمەندا. دەرسێک کە جاش و بەکرێگیراوان بزانن مێژوو لێیان خۆش نابێ و ڕۆژی حیساب دێ و نیزیکە.\nعەلی خاڵدار پاش گەڕانەوەی لەو شەڕگە مەرگەساتە کە بوێرتر و دڵ پڕ لە ئیمان درێژەی بە پێشمەرگایەتی دابوو و چەند عەمەلیاتێکی تۆڵە ئەستێنانە و سەرکەوتووانەیان بە یاد و بیرەوەریی شەهیدان کردبوو، چەند ساڵ دواتر لەپشتی دایەسڵمان بە برینداری گیرا و دوای ٣ مانگ گوللەباران کرا و چووە ڕیزی کاروانی شەهیدانەوە و بەمجۆرە پەیمانی بەڵێن و وەفاداریی خۆی بە هاوسەنگەرانی بردە سەرێ.\n1 ساڵ لەوەپێش


سبەی شەقامی 150 مەتریی ھەولێر بە ڕووی شۆفێران دەکرێتەوە\nبایدن سیاسەتی ئەمریکا بەرامبەر سعودیە دەگۆڕێت\nدیاری ئەحمەد 15/01/2021 - 16:17 كوردستان\nلە شاری كەركووك ژمارەیەك كۆمپانیای وەهمی سەر بە میلیشیاكانی حەشدی شەعبی سەرانە لە هاووڵاتییان و كاسبكارانی شارەكە وەردەگرن.\nئەمڕۆ هەینی محەمەد سەلیم بەرپرسی گرووپی شەقام كە ماوەیەكە لە شاری كەركووك دامەزراون، بە (باسنیوز)ی ڕاگەیاند لە كەركووك ماوەیەكە سەرانە لە خەڵك وەردەگیرێ و ئەوانەی ئەو كارانەش دەكەن بە ناوی چەند كۆمپانیایەكی وەهمیەوە دەیكەن.\nدەشڵێ كۆمپانیا هەیە بە ناوی هەڵگرتنەوەی زبڵ و خاشاكەوە مانگانە بڕی پێنج هەزار دینار لە هەر ماڵێك وەردەگرێ، ئەوان بەدواداچوونیان كردووە و دەركەوتووە كۆمپانیاكان هیچ پەیوەندییەكیان بە شارەوانییەكانەوە نییە.\nمحەمەد سەلیم باسی جۆرێكی تر لە كۆمپانیای وەهمی دەكات و دەڵێ كۆمپانیا هەن بە ناوی پاسەوانی شەوانەوە لە بازاڕەكان پارە لە دوكاندارەكان وەردەگرن، كۆمپانیای تر هەن بە ناوی پاراستنی سەر و ماڵی هاووڵاتییانەوە پارە و سەرانە لە خەڵك وەردەگرن.\nهەروەها دەڵێ ئەو كۆمپانیایانە پسوولەی وەهمییان هەیە و دەركەوتووە سەر بە میلیشیاكانی حەشدی شەعبیین.\nبەرپرسی ڕێكخراوە مەدەنییەكە ڕەخنە لە دۆخی كەركووك دەگرێ و دەڵێ شارەكە لەم حاڵەدایە و تووشی گێژاوی بێخاوەنی بووە.\nلە كۆتاییشدا نمونەی بە كۆمپانیایەكی وەهمی بە ناوی (شركە فرسان الخمائل) هێناوەتەوە، كە مانگانە بڕی 25 هەزار دینار لە دوكاندارەكانی بازاڕەكانی كەركووك وەردەگرێت بە ناوی پاسەوانی شەوانەوە.


ته‌قینه‌وه‌ی ئۆتۆمبیلێك 11 مه‌ده‌نی ده‌كوژێت له باكوری سوریا\nته‌قینه‌وه‌ی ئۆتۆمبیلێك له نزیك نه‌خۆشخانه‌یه‌ك له شارۆچكه‌یه‌كی ژێرده‌ستی هێزه‌كانی ئۆپۆزسیۆنی سوریای پاڵپشتیكراو له‌لایه‌ن توركیاوه، له باكوری سوریا بووه هۆی كوشتنی 11 مه‌ده‌نی، یه‌كشه‌ممه (15 ئه‌یلول)، ئاژانسی فرانس پرێس رایگه‌یاند.\nرێكخراوی روانگه‌ی سوری بۆ مافه‌كانی مرۆڤ رایگه‌یاند كه ته‌قینه‌وه‌كه له شارۆچكه‌ی رای روویدا، نزیك به سنووری توركیا.\nهیچ لایه‌نێك راسته‌وخۆ به‌رپرسیارێتی ئه‌نجامدانی ته‌قینه‌وه‌كه‌ی له نزیكه‌ی ده‌روازه‌ی شارۆچه‌كه‌كه له‌ئه‌ستۆنه‌گرت، كه دووه‌مین ته‌قینه‌وه‌ی خوێناویی هاوشێوه‌یه له‌و ناوچه به‌رفراوانه له حوزه‌یرانه‌وه.\nئه‌ندامێكی هێزه ئه‌منییه‌كانی ئۆپۆزسیۆن، ئوسامه ئه‌بولخه‌یر به ئاژانسی فرانس پرێسی وت بارهه‌ڵگرێكی ساردكه‌ره‌وه له ده‌ره‌وه‌ی ناوه‌ندێكی ته‌ندروستی ته‌قییه‌وه.\nجێگری سه‌رۆكی ئه‌نجومه‌نی شارۆچكه‌كه، عه‌لا حه‌مه‌د وتی پێده‌چێت بارهه‌ڵگره‌كه به كۆنترۆڵی بێوایه‌ر ته‌قێنرابێته‌وه.\nناوبراو وتی، ده‌رمانسازێك و دوو منداڵی خۆی له نێو كوژراوه‌كاندان. وتیشی خانووه‌كانی نزیك رووداوه‌كه زیانی زۆریان به‌ركه‌وتووه.\nسه‌ربازانی تورك و هێزه ئه‌منییه‌كانی ئۆپۆزسیۆنی هاوپه‌یمانیان له 2016 ئۆپه‌راسیۆنێكی سه‌ربازییان دژی چه‌كدارانی "ده‌وڵه‌تی ئیسلامی" (داعش) و كورده‌كان ده‌ستپێكرد له باكوری سوریا و ده‌ستیانگرت به‌سه‌ر رای و شارۆچكه‌ی عه‌زازی نزیكیدا.\nسه‌ربازانی تورك و هێزه هه‌واڵگرییه‌كان له ناوچه‌كه جێگیربوون و چه‌كداره ئۆپۆزسیۆنه سورییه‌كانیش كه توركیا پشتیوانییان ده‌كات وه‌ك پۆلیس كارده‌كه‌ن.\nته‌قینه‌وه‌ی ئۆتۆمبیلێكی داعش ئه‌فسه‌رێكی كورد ده‌كوژێت له باكوری خۆرهه‌ڵاتی سوریا\nچاودێرێك: ته‌قینه‌وه‌ی ئۆتۆمبیلێك له قامیشلۆی سوریا 7 كه‌س بریندارده‌كات


بابەشێخ حوسێنی كوڕی مامۆستا سەید جەلاله‌دینه و له‌دایكبووی ساڵی 1967ـه له شاری بانه‌ی ڕۆژهه‌ڵاتی كوردستان.\nبابەشێخ سکرتێری گشتيی سازمانی خەباتی کوردستانی ئێرانه.\nله تەمەنی 14 ساڵیدا بووەته پێشمەرگه لە دەفتەری مامۆستا شێخ عێزەدین و لە دوای دامەزرانی سازمانی خەباتیش دەوری هەبوە و درێژەی به كارو چالاكی سیاسی و پێشمەرگایەتی داوه.\nلە زۆربەی شه‌ڕه‌كانی هێزی پێشمەرگەی سازمانی خەبات دژ بە رێژیمی ئێران دەوری فەرماندەیی گێڕاوە. له كۆنفرانسی ساڵی 1983ی سازمانی خەبات دا بوو به ئەندامی سەركردایەتی و به ئه‌ندامی دەفتەری سیاسیی سازمان خه‌بات هەڵبژێردرا. له كۆنگرەی دووهەمی سازمانی خەبات له ساڵی 1986دا، وەك ئەندامی كۆمیتەی ناوەندی و دەفتەری سیاسی هەڵبژێردرایەوە.\nبابەشێخ، دەوری كاریگەر و سەرەكی بووه لە بەستنی كۆنگرە و ئاڵوگۆڕە ڕیشەییەكانی سازمانی خەبات چ وەك گۆڕانی ناوی سازمان و چ وەك بەرنامەی سیاسيی سازمان لە هێزێكی نەتەوەیی ئیسلامیيەوە بۆ نەتەوەیی و نیشتمانی. هەروەها هه‌ر لەو كۆنگرەدا كە ساڵی 2004دا به‌سترا به سكرتێری گشتیی سازمانی خه‌بات هەڵبژێردرا.\nبابه‌شێخ له كۆنگرەی چوارەم، پێنجەم و شەشەمیشدا، به زۆرینەی دەنگ بۆ پۆستی سكرتێری گشتیی هەڵبژێردرایەوە.\nبابەشێخ حوسێنی له باری نووسین و وەرگێران و توێژینەوەی سیاسیی دا چالاكه و له مەیدانی نیزامیشدا 6 جار بریندار بووه و چه‌ند جار هەوڵی تیرۆر كرانی له‌لایه‌ن رێژیمی ئێرانه‌وه دراوه.


فەرهەنگی کوردیی وشەکانی قورئان چاپ کرا - IUVMPRESS\nفەرهەنگی کوردیی وشەکانی قورئان چاپ کرا\nلە سەر دەستی نووسەرێکی کورد، وشەکانی قورئان لە دوتۆی فەرهەنگێکدا چاپ و بڵاو کرایەوە.\nبە پێی ڕاپۆرتی IUVMPRESS، مستەفا سەید مینە، نووسەر و وەرگێڕی کورد رایگەیاند “هەندێک وشەی نێو قورئان هەن واتاکانیان قورسە و هەموو کەس تێیان ناگات، منیش ئەو وشانەم وەکو فەرهەنگێک کردووەتە کوردی و راڤەم بۆ کردوون کە نزیکەی شەش هەزار وشە دەبن.”\nمستەفا سەید مینە دەڵێت “بۆ بەشێک لە واتاکان پشتم بە سەرچاوەی فارسی و عەرەبی بەستووە، بەڵام بە کوردییەکی پەتی ماناکانیم نووسیونەتەوە و لە توێی 524 لاپەڕەدا بە نێوی (فەرهەنگی قورئان) شی کردنەوەم بۆ کردوون، لەسەر ئەرکی خۆم و بە پاڵپشتی گۆڤاری خاڵ کتێبەکەم بە چاپ گەیاندووە.”\nمستەفای سەید مینە، ساڵی 1963 لە شارۆچکەی سەنگەسەری دەڤەری پشدەر لە دایک بووە، بڕوانامەی ماستەری لە ئەدەبیاتی کوردیدا بەدەست هێناوە و ئێستا مامۆستایە لە زانکۆی راپەڕین، تا وەکوو ئێستا سێ کتێبی بە چاپ گەیاندووە.\nمستەفا سەید مینە


کاولکارییەکانی ناوەندگەرایی لە ئێران – پەژاک\n1675 جار بینراوە\nقەیرانێک کە ئەمڕۆ داوێنی سروشتی گرتۆتەوە بەرهەمی ناکارامەیی بەرێوەبەرانی دەوڵەتی و حرس و چاوچنۆکی سەرمایەدارانە کەهەموو هەم و خەمیان کەڵەکەکردنی سەرمایەیە. سیستمی سەرمایەداری و دەوڵەت کە کۆڵەکەیەکی بنەڕەتی پێکهێنەری ئەو سیستەمەیە، بەبێ تاڵان و کاولکردنی سروشت ناتوانن بۆ یەک رۆژ خۆ لە سەر پێ بگرن، بۆیە ناکرێت هیچ دەوڵەتێک بە ژینگەپارێز پێناسە بکرێت. تەنانەت ریزبەندی وڵاتانی جیهان لە بواری ئیکولوژیکبونەوە جێگای خۆی ناگرێت، لە بەر ئەوەی هەر دەوڵەتێک بە پێی دەسەڵات و پەرەسەندنی ئابووری خۆی دەستی داوەتە کاولکاری سروشت. لە هەژارترین دەوڵەتەوە بگرە تا دەوڵەمەندترین، لە لاوازترینیانەوە بگرە تا بەهێزترین دەوڵەت، هەموو ئامانجیان دەوڵەمەندتر بوون و بەهێزتربوونە، بۆ ئەم مەبەستەیش هیچ رێگایەک نامێنێتەوە بێجگە لە هێرشکردنە سەر ژینگه. ئێرانیش یەک لەو وڵاتانەیە کە لە دۆخێکی نالەباری سروشت‌پارێزیدایە.\nبۆچی سروشتی ئێران ئەوەندە روبەڕوی تاڵان دەبێتەوە؟ لە ئاویەوە بگرە تا دارستانی، لە کێڵگەکانیەوە بگرە تا بوورەکانی، هەموو سامانی سەر زەوی و ژێر زەوی بە شێوازێکی نامرۆڤانە و دوور لە ئەخلاق دەکەوێتە بەر پەلاماری دەوڵەت و پشت بەستووان بەدەوڵەت و دەسەڵات. ئێران هەڵکەوتووی ناو جوغرافیایەکی وشک و نیوەوشکە کە رێژەی بارینی بەفر و بارانی زۆر کەمە. ئەم دۆخەیش بۆ هەر دەوڵەت و کۆمەڵگایەک پێویستی بە پرۆژە و پلانێکی تۆکمە و رێوەبەرییەکی خاوەن زانست و کارامەیە کە بەو حەشیمەتەوە بتوانێت نە کۆمەڵگا و نە سروشت تووشی قەیرانێک لەو ئاستەدا بکاتەوە. دەسەڵاتدارانی ئێرانی لەوە ئاگادارن کە وڵاتی ئێران بەرەو چ ئاقارێک دەچێت، بۆیە هەندێک لە سیاسەتەکانیان بەرنامە بۆ داڕێژراوە بەڵام هەندێکیشی لە رووی ناچارییە و وەک داوێک تێوەگلاون.\nسیستەمی حکوومەتداری ئێران هەر لە کۆنەوە سیستەمێکی ناوەندگەرا بووە. جیاواز لە زۆربەی دەولەتەکانی تر هەموو هێزی سیاسی و ئابووری خۆی لە ناوەندا کۆکردۆتەوە. بە دایمیش دەرەوەی ناوەندی بە سروشت و دانیشتوانەکەیەوە وەک مادەی خاو بەکار هێناوە و بەردەوام بە چاوێکی ئەمنی و وەک مەترسی بۆ سەر خۆی سەیری کردووە. جوغرافیای سنوور و سنوورنشینەکانی کردۆتە سەرچاوەی ئاو، هێزی کار، هێزی پاراستن و مادەی خاوی پیشەسازی، بە بێ ئەوەی کۆمپانیایەکی گەورەی پیشەسازی یا ئیرادەیەکی سیاسی، ئابووری ساز بکات. تەواوی بەرهەمەکانی لە ئاژەڵداری و کشت و کاڵەوە بگرە تا دەگاتە مادە کانزایی و سروشتییەکان دەبێت بەرەو ناوەند بچێت. بە زۆرترین تێچوەوە ئاوی رۆژئاوا و باکوور و باشووری ئێران بەرەو شارە ناوەندییەکانی ئێران دەبرێتەوە. کە ئەگەر ئەو پارە لە کەرتی کشت‌وکاڵ لە هەمان جوغرافیادا خەرج بکرێت داهاتی زۆر زیاتر دەبێت. بەڵام تەنیا قازانجی بۆ خەڵکی ناوچەکان، ئەگەر پێویست بە هێزی کار هەبێت، کرێکارییەکی ئاساییە. لە لایەکی ترەوە گرنگی نەدان بە کەرتی کشت و کاڵ و بەردوام بوون لە شێوازی کۆنی جووتیاری، هۆکارێکە بۆ ئەوەی داهاتی جوتیاران بژی و نەمر بێت. پەرەسەندنی حەشیمەتیش وای کردووە کە ئیتر بەو شێوازە چاندنی وەڵامدەرەوەی داخوازییەکانی کۆمەڵگا نەبێت. بۆیە بە لێشاو لە گوندەکانەوە خەڵک بۆ نیشتەجێبوون روو دەکەنە شارەکان. شارنشینیەکی بێ سەر و بەر، بێ کاروبار و پەراوێزنشین رۆژانە لە پەرەسەندندایە و ساڵانە بە هەزاران دۆنم زەوی بە پیتی چاندنی دەبنە جێگای نیشتەجێبوون و سەرمایەدارنیش هەر ساڵ بە شێوازێکی چاوەڕوان نەکراو باشترین زەوی و زارەکان دەکەنە ویلا و جێگای سەیرانی بنەماڵەکەی خۆیان. بێ ئەوەی لەلایەن دەسەڵاتەوە رووبەڕووی کەمترین ئاستەنگی ببنەوە.\nپرۆژەیەکی گرنگ و ئەساسی کە بە چڕی لە ئێران و بە تایبەت لە رۆژئاوای ئێران و رۆژهەڵاتی کوردستان کاری لە سەر دەکرێت پرۆژەی کونتڕۆڵکردنی چەمەکان و بەنداوسازیە. پرۆژەی سەدسازی کە ئەمڕۆ لە دونیادا ئیدانە کراوە و دەوڵەتانی پیشەسازی دونیا لە بەرنامەی خۆیاندا سڕیویانەتەوە، لە ئێراندا بووەتە بەشێک لە سیاسەتەکانی دەوڵەتی ئێران. راستە هەموو دونیا بەرەو قەیرانی بێ ئاوی دەچێت و باس لە بازرگانی بە ئاو لە داهاتوودا دەکرێت، بەڵام بەو رێژەیە کە ئێران پارە و کاتی بۆ دادەنێت تەنیا لە چوارچێوەی سیاسەتی دەرەوە و گوشار خستنە سەر وڵاتانی دراوسێ نییە. پرۆژەی بەنداوسازی پیلانێکە بۆ قڕکردنی سروشتی هەرێمی سەرچاوە ئاوییەکان و دانیشتوانی ئەو هەرێمانە. هەر بەنداوێک بە دەیان کێشەی ئابووری، تەندروستی، فەرهەنگی و کۆمەڵایەتی بە دوای خۆیدا دێنێت. بەنداو یەک لە هۆکارەکانی کۆچ بەرەو شار و کاولکردنی گوند و سەرچاوەداراییەکانی و بێکاری و هەژارییە. مرۆڤ، بنەماڵە یا کۆمەڵگایەک کە لە زێدی خۆی کە بە سەدان و هەزاران ساڵ بە مێژوو و فەرهەنگی خۆیەوە ژیاوە و پاشان بە زەخت ئاوارە و دەربەدەر بکرێت، دەبێت چارەنووسی جودا لە رووکردنە شارەکانی ناوەند و پەیوەست بوون بە ئەرتەشی بێکاران و کەوتنە ناو بازنەی ئەو فەساد و کارەساتانەی کە وەک تاری جاڵجاڵۆکە چینی هەژاری تەنیوەتەوە چی‌بێت؟ یا دەبێت ببیتە خزمەتکارێکی گوێ‌لەمشتی رژیم، یا ببێتە بەشێک لە زەویخۆران و تاڵانچیانی ژینگە. لە هەر دوو بواردا سەرلێشێواو و دور کەوتوو لە راستینەی خۆی دەبێت. لەهەمانکاتدا رووبەرێکی چاوەروان نەکراو لە کێلگە و چیا و دارستان و بوورە و کانیاو و ئاسەواری مێژوویی لە بن ئاودا دەخنکێت، بە دەیان گۆل و زەلکاو وشک دەبن، هەوای پیس و خۆڵبارین بۆ خۆ دەبێتە کارەساتێکی تر. نموونەیەکەی گۆلی‌ورمێ‌یە کە خوێ بە سەر دانیشتوانی ئەو دەڤەرەدا دەبارێت و ژیانی 5 بۆ 6 ملوێن مرۆڤ کەوتۆتە مەترسی. سیاسەتی سەرەکی ئەوەیە کە ئەو جوغرافیا و حەشیمەتە دەبێت بکرێتە قوربانی زێهنییەتی ناوەندگەرایی. بۆ ئاوەدانکردنەوەی بەشی ناوەندی ئێران کە دەشتێکی رەپ و رووت و بێ ئاوە، دەبێت جوانترین و دەوڵەمەندترین بەشەکانی وڵات کاول و تاڵان بکرێت.\nسیستەمی ناوەندگەرایی هەمیشە هەوڵ ئەدات کە دەسەڵات بە هەموو رەهەندەکانییەوە لە ناوەندەوە بەڕێوە ببرێت. ئێران وڵاتێکە لە فرە نەتەوە و ئایین و فەرهەنگ پێکهاتووە. بەڵام بەردەوامیش لە لایەن دەسەڵاتەوە ئەم رەنگاوڕەنگییە پەراوێز و پشت گوێ خراون. لە هیچ چەشنە رێوەبەرییەکدا کەمترین دەرفەتیان پێنەدراوە. بەدرێژایی مێژوو رووبەڕووی بێ عەداڵەتی و بێ حورمەتی و زۆڵم و زۆر بوونەتەوە. بۆیە ئەم نەتەوانە بەردەوام لەگەڵ ناوەند نەبوونەتە یەک، مەگەر بە زەخت و زۆر. دەسەڵاتیش بەردەوام بەجێی ئەوە بە دەوڵەمەندی و دەرفەتێک بۆ پێکەوە ژیان کەڵک وەرگرتن لەو بەستێنە بڕوانێت، وەک مەترسییەک و بگرە وەک دوژمن چاوی لەم موزاییکە فەرهەنگی و نەتەوەیی و ئایینیە کردوە. بۆیە بە روانگەیەکی ئەمنییەتییەوە، بە پلان و ئەندازیاری کراو هەوڵی داوە کە دەس بە سەر سەرچاوەی ئابووری ئەم ناوچانەدا بگرێت، ئەمە بکاتە دەرفەت کە زیاتر و زیاتر تاڵان و تاوان لە سەر ژینگە و کۆمەڵگا ئەنجام بدات.\nلە لایەکی ترەوە بەشێک لە ئابووری وڵاتانی دونیا لە سەر کەرتی گەشتیارییە. دروست کردنی رێژەیەکی زۆر دەرفەتی کار و گرنگی دان بە ژینگە دەکەوێتە ناو ئەم سیاسەتەوە. کاتێ کە پرۆژەی بەهێزی گەشتیاری هەبێت پێویستە بایەخ بە پاراستنی سرووشت و بوونەوەرانی ناو خۆزا بدرێت تا بتوانرێت سەرنجی گەشتیار بۆ لای وڵاتەکەت رابکێشیت. بە درووستکردنی باڵەخانەی چەن نهۆمی و هۆتێلی چەن ئەستێرە و زۆر سەنعەتی کردنی ئەم کەرتە، نە تەنیا خزمەتێک بە پاراستنی سرووشت ناکات بەڵکۆ دەبێتە بەشێک لە رێبازی کاولکردنی خۆزا. بە دڵنیاییەوە خۆزایەکی ساکار بە خزمەتگوزاری سادە و خۆماڵییەوە زیاتر گەشتیار رادەکێشێت بە مەرجێ کە کار بۆ ناساندن دەرفەت بۆ پێشخستنی بکرێت. هەرچەند جوغرافیای ئێران دەرفەتی سروشتی لەم بابەتەی زۆرە، مخابن کەمترین سەرنجی خراوەتە سەر. زۆرینەی شوێنە گەشتیارییەکان لە موڵکی گشتیەوە بوونەتە موڵکی تایبەت و لە سەر ئاغازادەکان تاپۆ کراون. تەنانەت مۆڵکی تایبەتیشیان یا بە زۆر یا بە پارەیەکی کەم لە ژێر ناوی پرۆژەی نەتەوەیی و دەوڵەتی داگیر کردووە. نموونەی ئەمانە لە هەر جێیەکی ئێران بە گشتی زۆرن. ئێستا ناوەندی سەربازی و ئەمنییەتی سپای پاسداران لە ناو دارستانەکانی باکوور و چیاکانی زاگرۆس، دەیان بەرانبەری ناوەندی گەشتیارییە. هەر کەس باش ئەوە دەزانێت کە سپای پاسداران، سپای قڕکردنی سروشتە و لە هەر جۆرە شێوازێکی کاولکرن دەست ناپارێزێت. بەو بەستێنەی گەشتیارییەی کە لە ئێراندا هەیە، باخچەی ئاژەڵە کێویە خۆزاییەکان زۆر زۆر کەمە.(باخچەی ئاژەڵان بەو واتایە کە هەر لە ناو خۆزا لە رووبەرێکی بەریندا بپارێزرێن و بە دەرفەتی خۆیان بژین). خولەکێک ژیانی بی ترس لەکوشتن بۆ ئاژەڵێکیش نەماوەتەوە. دارستانێکی تاڵان نەکراو و تەندروست نەماوە. جوانترین ژینگەکان بە جێگای گوڵ و بەرهەمی خۆزایی بە مین و تەقەمەنی پێشوازی لە خوازیاران و میوانانی خۆی دەکات. لە ئێراندا بە جێگای بایەخدان بە کەرتی گەشتیاری، گرنگی بە کەرتی زیارەتی دراوە، ئیمام و ئیمامزادەکانیان کردۆتە ناوندێکی ئابووری بۆدەسەڵات. لە دژی رێزلێنان لە شوێنە پیرۆزە ئاینیەکان نیم، بەڵام دەرفەتی کار و پەرەدانی ئابووری بۆ هەژاران ناڕەخسێنێت و کاریگەری لەسەر پاراستنی سرووشت نییە.


له سلێمانى 900 گه‌نجینه دروست ده‌کرێت\nلیژنه‌ى خێراکردنى گه‌شه‌پێدانى پیشه‌سازى له سلێمانى بریارێک بۆ دروست کردنى 900 گه‌نجینه په‌سه‌ند ده‌کات و بۆ ئه‌و مه‌به‌سته‌ش رووبه‌رى 522 دۆنم زه‌وى ته‌رخان ده‌کرێت.\nئه‌مرۆ 17ى ته‌موزى 2017 لیژنه‌ى خێراکردنى پرۆسه‌ى گه‌شه‌پێدانى پیشه‌سازى و لابردنى ئاسته‌نگه‌کانى به‌رده‌م جێبه‌جێکردنى پرۆژه‌ى پیشه‌سازى له‌سلێمانى به سه‌رۆکایه‌تى عومه‌ر ئه‌حمه‌د ئه‌مین( عومه‌ر قه‌ڵادزێی) له‌برى پارێزگارى سلێمانى کۆبووه‌وه.\nئامانجى کۆبوونه‌وه‌که به‌دواداچووبوو بۆ پرۆژه‌ى (گه‌نجینه‌کانى ژوورى بازرگانى له‌شارى 2020)، که له‌لایه‌ن ژوورى بازرگانى و پیشه‌سازى سلێمانى جێبه‌جێده‌کرێت.\nله کۆبوونه‌وه‌که‌دا ئاماژه بۆ ئه‌وه‌کرا دیزاین و راستاندنى تۆڕى ئاوى پرۆژه‌که ته‌واو بووه له‌سه‌رۆکایه‌تى شاره‌وانى سلێمانى و ئاراسته‌ى به‌ڕێوه‌به‌رایه‌تى ئاوى سلێمانى کراوه بۆ نرخاندنی. پرۆسه‌ى دیزاین و راستاندنى تۆڕى کاره‌باى پرۆژه‌که ته‌واو بووه له‌سه‌رۆکایه‌تى شاره‌وانى سلێمانى و ئاراسته‌ى به‌ڕێوه‌به‌رایه‌تى گشتى کاره‌باى سلێمانى کراوه بۆ نرخاندنی.\nله کۆبوونه‌وه‌که‌دا پێشنیارکرا له‌لایه‌ن ژوورى بازرگانى و پیشه‌سازى سلێمانیه‌وه دواى کارى بڕین و دانانى ئاوو ئاوه‌ڕۆ زه‌وى دابه‌ش بکرێت به‌سه‌ر بازرگانه‌کان بۆ دروستکردنى گه‌نجینه‌کانیان. و سه‌رۆکایه‌تى شاره‌وانى سلێمانى ده‌ستنیشانکرا بۆ ئه‌نجامدانى پرۆسه‌ى ته‌نده‌رین به‌پێى رێنمایى گرێبه‌سته گشتییه‌کان بۆ جێبه‌جێکردنى بڕگه‌کانى پرۆژه‌که.\nسه‌باره‌ت به پرۆژه‌که له کۆنگره‌یه‌کى رۆژنامه‌وانیدا ئاوات محه‌مه‌د قائیمقامى قه‌زاى ناوه‌ندى سلێمانى و سیروان محه‌مه‌د سه‌رۆکى ژوورى بازرگانى سلێمانى ورده‌کارى زیاتریان خسته‌روو.\nقائیمقامى سلێمانى رایگه‌یاند له‌کۆبوونه‌وه‌که‌دا هه‌موو فه‌رمانگه په‌یوه‌ندیداره‌کان راسپێردران پله بکه‌ن و کارى پێویست ئه‌نجام بده‌ن بۆ ئه‌وه‌ى پرۆسه‌که به خێراى به‌رێوه‌بچێت و له‌ماوه‌یه‌کى کورتدا گه‌یاندنى خزمه‌تگوزارى به شارى گه‌نجینه‌کان ته‌واو بکرێت و له‌رێگه‌ى ژووى بازرگانییه‌وه زه‌وى بدرێت به بازرگان و کۆمپانیاکان بۆ دروستکردنى گه‌نجینه‌کان.\nوتیشی: شارى سلێمانى پێویستى به گه‌نجینه هه‌یه‌و ژماره‌یه‌کى زۆر له بازرگان و کۆمپانیاکان داواکاریان بۆ ئه‌و مه‌به‌سته پێشکه‌ش کردووه.\nسه‌رۆکى ژوورى بازرگانى و پیشه‌سازى سلێمانیش رایگه‌یاند: فۆرمى تایبه‌ت دراوه به بازرگانه‌کان و به‌دواداچوونیش ده‌که‌ین بۆ ئه‌وه‌ى بزانین ئه‌و که‌سانه فعله‌ن بازرگانن و پێویستیان به گه‌نجینه هه‌یه و لیژنه‌ى تایبه‌تمان هه‌یه هه‌ڵسه‌نگاندنیان بۆ ده‌که‌ین.\nروونیشى کرده‌وه هه‌وڵده‌ده‌ن خزمه‌تگوزارییه‌کانى ناو پرۆژه‌که جێ به‌جێ بکه‌ن و دواى دابه‌شکردنى زه‌وییه‌کانیش ده‌بێت به‌پێى دیزاینى دیاریکراو گه‌نجینه‌کان دروست بکه‌ن.\nسیروان محه‌مه‌د وتیشی: له هه‌فته‌ى داهاتووه‌وه پرۆژه‌که ده‌خه‌ینه بوارى جێ به‌جێ کردنه‌وه.\nگه‌نجینه‌کان ده‌که‌وێته ناو ماسته‌ر پلانى شارى پیشه‌سازى 2020 له باشورى شارى سلێمانى له‌نزیک گوندى ژاڵه و به‌سێ قۆناغ جێ به‌جێ ده‌کرێت و رووبه‌رى گه‌نجینه‌کانیش به‌شێکیان 800 مه‌تر دووجایه‌و به‌شه‌کانى تریش له نێوان 600-400-200 مه‌تر دوجادان.\nماوه‌ى چه‌ندین ساڵه زه‌وى نه‌دراوه به بارزگانان بۆ دروستکردنى گه‌نجینه و به‌وهۆیه‌شه‌وه چه‌ندین گه‌نجیه به‌شێوه‌ى نا ره‌سمى دروستکراون و ئه‌مه‌ش کێشه‌ى بۆ شاره‌وانییه‌کان دروست کردووه. له‌رێگه‌ى ئه‌م پرۆژه‌یه‌وه جگه‌له زیادکردنى تواناى ئاڵوگۆڕى شمه‌ک و بارزگانى له شارى سلێمانی، ده‌توانرێت گه‌نجینه‌کان باشتر چاودێریى بکرێن و سه‌رپێچیه‌کان که‌مبکرێته‌وه.


« گه‌ڕانه‌وه 1 ... 7 8 9 10 11 ... 176 داهاتوو »\nسڵاو هاوڕێیان لەم چەند ڕۆژەی ڕابردوو .\nسێری هەندێ ڤیدۆم کرد لە یوتوب.\nچۆنیەتی هاکی ئینستاگرام بۆ ئەندرۆید بەس دەبێ ڕووت کرابێ.\nبەڕاستی من زۆر پێی سەرسام بووم ئینستای یەک ملیۆن فۆلۆوی هاک دەکرد.\nئەویش چۆن بە بەرنامەی cheatdroid بەو بەرنامە دەیکرد دەبێ ئەندرۆید ڕووت کرابێ بەڵام نییە بە ئینگلیزی قسەئ دەکرد زۆر جوان لێی تێنەئەگەشتم.\nبۆیە داوا لە ئێوە دەکەم ئینگلیزییەکەتان بەقوەتە.\nبڕۆن سێری بکەن لە یوتوب جواب فێر بن دواتر ئێوەش ڤیدۆیەکی بە کوردی لەسەر بکەن.\nلە سێرچی گۆگڵ ئەمە دەنووسی How to hack instagram by cheatdroid\nدەست خۆش ، بەس ئەمە هـاك نیە ئەمە تەنها ( فێڵکردنە ) لە کەسی بەرامبەر ، واتە ئەسڵی نیە بە ناوی هاك تەنها فێڵێکە وەك ئەوەی چوبیتە ناو ئەکاونتەکەی ئەمەش بۆ چەند مەبەستێك بە کار دێت نامەوێت بیڵێـم چونکە ئەمە بۆ مەبەستی خراپە بەکاردێ زیاتر ، وە مەرجە کەسی بەرامبەرت فۆلۆکردبێت و وەری بگرێت ئینجا ئەمە روودەدات...\n(08-30-2016, 04:43 PM)shiver نوسراوه: دەست خۆش ، بەس ئەمە هـاك نیە ئەمە تەنها ( فێڵکردنە ) لە کەسی بەرامبەر ، واتە ئەسڵی نیە بە ناوی هاك تەنها فێڵێکە وەك ئەوەی چوبیتە ناو ئەکاونتەکەی ئەمەش بۆ چەند مەبەستێك بە کار دێت نامەوێت بیڵێـم چونکە ئەمە بۆ مەبەستی خراپە بەکاردێ زیاتر ، وە مەرجە کەسی بەرامبەرت فۆلۆکردبێت و وەری بگرێت ئینجا ئەمە روودەدات...\nبراکەم سێری ڤیدۆکان بکە کە ئەوانەی کرد ئینستاگرامەکە ئەبێ بە هی خۆی.\nگەر ئێوە یارمەتیم بدەن زۆر سوپاستان دەکەم من زۆری لێنازانم ڤیدۆیەک لەسەر ئەوە بکەن بە کوردی زۆر باش دەبێ بۆ هەموو لایەک\n(08-30-2016, 11:11 PM)Paywand inzebat نوسراوه:\nڕاستە کاکە گیان دەبێتە هی خۆی بەڵام ئەمە هیچ ڕاست نیە واتە تەنها ڕووکارە و تەواو سەیری هەندێكم کرد هەمان شتە ئەمە تەنها بۆ هەڵخەڵەتاندنی کەسی بەرامبەرە ئەگینا هیچ پەیوەندی بە هاك کردنەوە نیە ، باشە خۆت ئەڵی سەیری ڤیدۆکەم کرد بەڵام ئینگلیزیم باش نیە کاکە گیان گەر ڤیدۆکانت بینی بێ بی هیچ شتێك ئەچێتە ناو پرۆفایلەکەی و دەسکاری ئەکا ، باشە ئەگەر ئەمە ڕاست بێت معقولە من کۆمپانیای ئینستاگرامم لا بێت و لە ڕێگای ئەمەوە هاکی کەم وا بە ئاسانی؟؟ خۆت بیر بکەوە برام شتی وا ئەسڵی نیە ئەمە وەك بەرنامەکە ناوی لە خۆیەتی ئەمە پێی دەڵێن " فێلکردن لە ئەندرۆید " ببورە بۆ ڤیدۆکەش چونکە مۆبایلەکەم ڕووت نیە !!\n(08-31-2016, 12:40 AM)shiver نوسراوه:\nدەسەکانت خۆش بژیت.\nبەڵام لەم سایتە هەر ڕێگایەک هەبێ بۆ هاکرد بڵاوی دەکەنەوە منیش وتم ئەمەش جۆرێکە لە هاک با ڤیدۆیەکی بە کوردی لێ دروست بکەن سوپاس دەست خۆش\nتکایە یارمەتی هاورێیان hemn psy 2 921 09-20-2018, 05:17 PM\nسڵاو هاورێیان ئایا viber هاک ئەکرێت ؟؟؟؟ MR-Hama 8 3،086 09-13-2018, 11:45 PM\nهاوڕێیان ئینستایەکم هاک کراوە کێ بۆم ئەهێنێتەوە sira 2 789 07-23-2017, 06:55 AM\nهاوڕێیان فایلی ڕۆتم دەوێ بۆ galaxy j2 haudl 2 1،141 06-21-2017, 08:35 AM\nتكایه هاوڕێیان یارمه‌تیم بده‌ن؟ Fryad Mahmod Abdullah 1 937 06-02-2017, 11:44 AM\nهاورێیان چۆن ئه‌م مۆبایله‌م رۆت بكه‌مsamsung galaxy j2 haudl 2 1،096 02-10-2017, 04:41 AM\nهاوڕێیان پێویستم بەبەرنامەیەک هەیە،...... wolf back 2 1،076 10-08-2016, 11:13 PM\nهاوڕێیان ئەم دو ڕاتەم ئەوێت تکایە کێ یارمەتی ئەدات؟ Muhammad.pc 10 2،544 07-20-2016, 03:10 AM


قوتابخانەکانی بزاڤی خزمەت لە پاکستان دوو هەنگاوی گرنگ دەنێن – بزاڤی خزمەت\nقوتابخانەکانی بزاڤی خزمەت لە پاکستان ناسراو بە (پاکتورک) داوایەکی ئاڕاستەی وەزارەتی ناوخۆی پاکستان کردووە بۆ لابردنی خوێندنگاکانمان لە لیستی “دامەزراوە قەدەغەکراوەکان”. لە هەمان کاتدا، هەڵمەتێکی کۆکردنەوەی پارە لە گۆفەندمێ بۆ پشتگیری کردن لەو داوا یاساییە دەستی پێکرد.\nقوتابخانەکانی (PAKTÜRK) کە حکومەتی تورکیا لە کۆتایی ساڵی 2018دا هەوڵی یاسایی لە دژ گرتەبەر، یەکەم هەنگاوی فەرمی لە ماف و خەباتی یاسایی خۆیدا دەستپێکرد. گروپێک لە نوێنەرانی PAKTÜRK بە سەرۆکایەتی گروپی داکۆکی لە لەندەن، کە لە بەریتانیا کار دەکەن، لەم دواییانەدا داواکارییەکیان پێشکەش بە وەزارەتی ناوخۆی پاکستان کردووە. ئەو داواکاریە، کە پارێزەران بۆ داکۆکی لە لەندەن پێشکەشیان کردووە، داوایان کردووە خوێندنگاکانی PAKTÜRK لە لیستی ‘دامەزراوە قەدەغەکراوەکان’ لاببرێن و بگەڕێنەوە بۆ خاوەنەکانیان.\nهەروەها نوێنەرانی پارتی کە پێکهاتبوون لە مامۆستایان و بەڕێوەبەران، هەڵمەتێکی کۆکردنەوەی کۆمەکیان لە ڕێگەی گۆفوندمێەوە دەستپێکرد بۆ ئەوەی کۆمەک بۆ ئەو داوا یاساییە دابین بکەن و دەنگی خۆیان بە جەماوەرێکی بەرفراوانتر بگەیەنن:\nلە ژێر فشاری ڕژێمی ئەردۆغان لە تورکیا، حکومەتی پاکستان دامەزراوەی پەروەردەی نێودەوڵەتی دەستبەسەردا گرت کە سەر بە خوێندنگەکانی پاکتورکە، و ماوەی 23 ساڵە خزمەتی دەکرد، ئەو قوتابخانانە خرانە لیستی ‘ئەو دەزگایانەی کە پشتگیری تیرۆر دەکەن’ بەبێ هیچ پاساوێکی یاسایی.\nمورات ئێرکان، بەڕێوبەری پێشووی خوێندنگاکانی پاکتۆرک دەربارەی هەردوو پێشکەوتنەکە زانیاری دا. ئێرکان وتی ئەو کاربەرنامەیە ئیدارییەی کە ئەوان بۆ ماوەیەکی زۆر ئامادەکاری دەکەن، بەهۆی ڕێکارە فەرمیەکانەوە کەمێک دواکەوتووە. ئێرکان ڕایگەیاند کە ئەوان داواکە بۆ دادگای ناوخۆی پاکستان بەرزدەکەنەوە و جەختیان لەوە کردەوە کە سوورن لەسەر گرتنەبەری ڕێکاری یاسایی بۆ بەرزترین دەسەڵاتی دادوەری ئەو وڵاتە ئەگەر بڕیارێکی دادپەروەرانە دەرنەکرا.\nئێرکان ڕایگەیاند “\nلە سەرەتای ساڵی 2021دا ماڵپەڕێکمان کردەوە (www.pakturkfile.org)، لەگەڵ کەناڵی یوتوب و ئەژمێری تۆڕە کۆمەڵایەتییەکان. لە ماڵپەڕەکەدا بیرەوەرییەکانمان بە زمانی تورکی و ئینگلیزی بڵاودەکەینەوە، بە واتایەک لەمەودوا ئەو پێشکەوتنانەی پەیوەستن بەخەباتی مافەکان لەڕێگەی ئەو کەناڵانەوە ڕادەگەیەنین”.\nئێرکان ئاماژەی بەوەدا کە ئەوان هەوڵی دروستکردنی ڕای گشتییان خێراتر کردووە، دوای داواکردن لە پاکستان، ئاماژەی بەوەدا کە ئەوان لە ڕێگەی ماڵپەڕ و ئەکاونتەکانی تۆڕە کۆمەڵایەتییەکانەوە پرۆژەکان ئامادە دەکەن و وتیشی: “بەنیازین ئەو پرۆژانە جێبەجێ بکەین کە وردەکارییەکانی لەم خاڵەدا پێویستمان بە پشتیوانی فەرمانبەران و هاوپەیمانە کۆنەکان هەیە. ئێمە هەروەها بە قوڵی گرنگی بە کەمپینی گۆفندمی خۆمان دەدەین. ئێمە ئەمە وەک ڕێگەیەک دەبینین بۆ بڵاوکردنەوەی تێکۆشانمان بۆ جیهان، بۆ ئەوەی بە ویژدانەکان بزانرێت”.\nئەو پروژانەی کە تیمەکەی پاکتورک پلانی جێبەجێ کردنی هەیە:\nداکۆکیی ئیداری و یاسایی بەرەو کۆتایی ببات بۆ ئەوەی لە دادگای باڵای پاکستان دۆسیە دروست بکرێت.\nبۆ زیادکردنی زمانی سێیەم و ئوردو بۆ سایتی www.pakturkfile.org، کە پێشتر بە دوو زمانی تورکی و ئینگلیزی پەخش دەکرا.\n5 کتێب کە هێشتا لە پرۆسەی هەموارکردنەوەدان (پاکستان، ئەوەی من بەجێم هێشتووە، دیمەنەکان لە پاکاسیەوە، دڵم لە پاکستان ماوە، ئەها شورای پاکستان!) تا کۆتایی ئەمساڵ وەشانی تورکی بڵاوبکاتەوە بۆ ئەوەی ساڵی داهاتوو بەلایەنی کەمەوە پێنج کتێبی تر ئەنجام بدرێت.\nبۆ ڕاگەیاندنی ئەو کارەی ئەنجامدراو بۆ ڕێکخستنی کەمپینی تۆڕەکۆمەڵایەتییەکان بۆ زیادکردنی پشتیوانی گشتی زیادکردنی ژمارەی شوێنکەوتوانی ئەکاونتەکانی تۆڕە کۆمەڵایەتییەکان.\nبڵاوکردنەوەی 3-4 ڤیدیۆی نوێ هەموو مانگێک لە کەناڵی YouTube بۆ گواستنەوەی ناوەرۆکی گونجاو لە وێبسایتەکە لێرە.\nبۆ ئامادەکردنی دۆکیومێنتاری شیاو و کورتەفیلمی سەبارەت بە دەستکەوتەکانی پاکتورک و چالاکییە کۆمەڵایەتییەکان.\nبۆ ڕێکخستنی کۆبوونەوە ئەکادیمی و نیمچە ئەکادیمی و پانێل و کۆنفرانس و خوێندن کە تێیدا ئەو بەهایانەی کە قوتابخانەکانی پاکتورک دەیهێننە پاکستان و پەروەردە و کۆمەکەکانیان بۆ ئاشتی جیهانی تاوتوێ دەکرێت.\nکردنەوەی پێشانگاکانی سەرهێڵ کە تێیدا وێنەی مێژووی دامەزراوە پەروەردەییەکانی پاکتورک و وێنەکانی ئەلبومەکە نمایش دەکرێن.


کوڕێکى موعەمەر قەزافى خۆى بۆ سەرۆکى لیبیا کاندید دەکات\n2021-11-14 1341 جار\nیەکێک لە کوڕەکانى موعەمەر قەزافى سەرۆکى پێشوى لیبیا خۆى بۆ پۆستى سەرۆکایەتى لیبیا کاندید دەکات.\nمیدیاکانى لیبیا بڵاویانکردەوە، سەیفولئیسلام قەزافى کوڕى موعەمەر قەزافى سەرۆکى پێشوى لیبیا دۆسیەى خۆکاندیکردنى بۆ بەشداریکردنى لە کێبرکێى هەڵبژاردنى سەرۆکایەتى وڵاتەکەى پێشکەشى کۆمسیۆنى هەڵبژاردنەکانى لیبیا کردوە، کەبڕیارە لە (24)ى مانگى داهاتودا بەرێوەبچێت.\nبەپێى ئەو وێنانەى کە لە میدیاکانى لیبیا بڵاوکراوەتەوە، سەیفولئیسلام بە جلوبەرگى تایبەتى لیبیەوە دەرکەوتوە لەکاتى پێشکەشکردنى دۆسیەى خۆکاندیدکردنى بۆپۆستى سەرۆکى لیبیا لە ئۆفیسى کۆمسیۆنى باڵاى هەڵبژاردنەکانى لیبیا لە پارێزگاى سەبها لە باشورى خۆرئاواى ئەو وڵاتە.\nپێشتریش سەیفولئیسلام قەزافى لەکاتى دەرکەوتنى لە یەکێک لەکەناڵەکانى راگەیاندنى ئەمەریکا ئاماژەى بەوەدا کە بەنیازى خۆکاندیدکردنە بۆ سەرۆکى لیبیا و رایگەیاند، کاتەکە گونجاوە بۆ گەڕانەوە.\nسەیفو لئیسلام قەزافى تەمەنى (49) ساڵە، ساڵى (2011) دواى کەوتنى دەسەڵاتەکەى باوکى لەلایەن ئەو گروپە چەکدارانەى کە بە (شۆڕشگێڕانى لیبیا) ناودەبران دەستگیرکرا، ساڵى (2017) بە بڕیارى حکومەتى کاتى لیبیا ئازادکرا.


خوێندکارێک ئۆتۆمبێلێکی دروست كردوه بە یەک لیتر بەنزین نیوەی گۆی زەوی بكەیت\n09:28 - 14/11/2020\nئۆتۆمبێلێکی نوێ کە کەمترین وزەی پێویستە تەنها بە یەک لیتر بەنزین دەتوانێت نیوەی گۆی زەوی بگەڕێت.\nبەپێی هەواڵێکی ماڵپەڕی "ئۆدتی سێنتراڵ"، خوێندکارێکی " Eximus IV" ئۆتۆمبێلێکی نوێی دروست کرد کە لەسەر سکەی شەمەندەفەر دەڕوات و کەمترین بەنزینی دەوێت بۆ کار پێکردنی.\nهەموو ساڵێک تیمە جیاوازەکان لە سەرانسەری جیهانەوە بە مەبەستی دروست کردنی ئۆتۆمبێلی تایبەت بە سکەی سەر شەمەندەفەر دەچنە وڵاتی سوید، و لە پێشبڕکێیەکدا تێستی ئۆتۆمبێلەکانیان دەکەن بۆ ئەوەی بزانن کامیان زۆرترین ماوە دەبڕێت و کەمترین سووتەمەنی دەسوتێنێت.\nسکەیەک بە دووری ٣.٣٦ کیلۆمەتر دانراوە بۆ بەشداربووانی پیشبڕکێکە، و دەبێت ئۆتۆمبێلەکەیان توانای هەلگرتنی شەش کەسی هەبێت، و هەر یەکێک لە سەرنیشنەکانی بە لایەنی کەمەوە کێشی ٥٠ کیلۆگرام دەبێت.\nپێشبڕکێکە ناوی " Delsbo Electric"ەو چوار ساڵە دەستی پێکردووە و تیمی Eximus IV بووەتە پێشەن


بۆچی برنج بۆ نەخۆشی شەکرە باش نییە؟\n:: PM:09:43:01/12/2019 \nهەموومان دەزانین تووشبوانی نەخۆشیی شەکرە، پێویستە پێڕەوی بەرنامەیەکی دیاریکراوی خۆراکی بن بۆ ئەوەی لەگەڵ بەرزی و نزمیی ڕێژەی ئەنسۆلینی جەستەیان یەک بگرێتەوە، ئەمەیش وای کردووە پزیشکەکان هەمیشە بە وردی لەسەر هەموو جۆرە خۆراکێک سەبارەت بەو نەخۆشییە گفتوگۆ و لێکۆڵینەوەی وردییان کردووە.\nخۆراک کاریگەریی ڕاستەوخۆ لەسەر نەخۆشیی شەکرە دروست دەکات\nنه‌خۆشی شه‌كره كه یه‌كێكه له نه‌خۆشییه درێژخایه‌نه هه‌ره بڵاوه‌كان له جیهاندا، به‌ڵام له‌گه‌ڵ ئه‌وه‌شدا زۆربه‌ی نه‌خۆشه‌كان نازانن چ خواردنێك بۆ ئه‌وان باشه و چی خراپه.\nدانەوێڵه‌كان كه بریتین لە: برنج بە هەموو جۆرەكانییەوە، گەنمەكوتاو، ساوار، بڕوێش، قەرەخەرمان، جگە لە نیشاستە یان كاربۆهیدرات كە سەرچاوەی سەرەكی وزەی ناو دانەوێڵەیە، پرۆتین و ڕیشاڵ و چەندین جۆری ڤیتامین B و كانزا لە ناو دانەوێڵەدا بە ڕێژەی جیاواز بەدی دەكرێن.\nهێشتنەوەی دانەوێڵە و برنجی كوڵاو لە پلەی گەرمی ژووردا ئەگەری ئەوەی لێ دەكرێت كە میكرۆب لەناویاندا گەشە بكات، گەشەكردنی بەكتریا و پەیداكردنی مادەی ژهراوی لەناو ئەم دانەوێڵەیەدا دەبێتە هۆی ژاراویبوونی خۆراكی بە شێوەی سك ئێشە و سكچوون و ڕشانەوە.\nبە گەرمكردنەوەی ئەو دانەوێڵەیە، ئەگەر بەكتریا لەناوبچێت، بەڵام ژەهری میكرۆبەكان لەناو ناچێت. سەلامەتترین ڕێگا ئەوەیە كە دانەوێڵە و برنج ڕاستەوخۆ پاش كوڵاندن بخورێت، ئینجا پاش ساردبوونەوە تەنیا لە ماوەی یەك كاتژمێردا بیخەرە ناو سەلاجەوە تا ئەو كاتەی كە گەرمی دەكەیتەوە یان بە ساردی دەیخۆیت.\nبرنج یان دانەوێڵەی كوڵاو كە تەنیا شەوێك لە پلەی گەرمی ژووردا مابێتەوە هەرگیز بۆ خواردن سەلامەت نییە. لەناو سەلاجەشدا بە مەرجێك سەلاجەكەت بەردەوام كاربكات برنج و دانەوێڵەی كوڵاو تەنیا بۆ ماوەی دوو ڕۆژ بە سەلامەتی دەمێننەوە و بۆ خواردن دەشێن، پاش تێپەڕبوونی دوو ڕۆژ دەبێ فڕێبدرێت.\nنەخۆشانی شەكرە دەتوانن كە دانەوێڵە بە ڕێژەیەكی كەم بخۆن بە مەرجێك دانەوێڵەی تەواو هەڵبژێرن واتە ساف نەكرابێت، دانەوێڵەی تەواو بە ڕێژە بەرزەكەی ڕیشاڵ و ماددە خۆراكییە گرنگەكان بەهایەكی خۆراكی بەرزی هەیە و گونجاوە بۆ نەخۆشانی شەكرە بەوەی كە یارمەتی جێگیربوونی ئاستی شەكری خوێن دەدات.\nشەکرە یا نەخۆشی شەکرە، جۆرێک شێوانی مێتابۆلیزمی لەشە. لەم نەخۆشییەدا ڕێژەی گلوکۆزی خوێن بەرز دەبێتەوە، بە واتایەکی تر یان لەش ناتوانێ ئەنسۆلینی پێویست (بۆ دابەزاندنی شەکری خوێن)بەرھەم بھێنێت یان لەش لە بەرامبەر ئەنسۆلینەوە خۆڕاگری دەکا و بەم بۆنەوە ئەنسۆلین ناتوانێ کاری ئاسایی خۆی ڕاپەڕێنێ.\nکاری سەرەکی ئەنسۆلین دابەزاندنی ڕێژەی شەکری خوێنە. نەخۆشی شەکرە دوو جۆری سەرەکی ھەیە: شەکرەی جۆری یەک بە ھۆی تیاچوونی خانەکانی بێتا لە پەنکریاسدا بەدی دێت کە دەبێتە ھۆی کەموکووڕی بەرھەم ھێنانی ئەنسۆلین. لە جۆری دوودا؛ لەش لە بەرامبەر ئەنسۆلینەوە خۆڕاگری دەکا و ناھێڵێ ڕێژەی شەکری خوێن دابەزێنێ. لە شەکرەی جۆری دوودا دیارە ھۆکارەکانی جینیتیکی، قەڵەوی و تەمەڵی دەوری سەرەکی دەگێڕن.\nلە نەخۆشی شەکرەدا خێرایی و لیھاتوویی لەش بۆ سووتاندن و بەکارھێنانی گلوکۆز ڕوو لە کەمی دەنێت، ڕێژەی شەکری خوێن بەرز دەبێتەوە (ھایپرگلاسمیا)، کاتێ ئەم شەکرە زۆرە بۆ ماوەیەکی درێژ لە لەشدا بمێنێتەوە، لێکەوتەی مایکرۆڤاسکوولاری دەبێ و ئەندامەکانی تر وەک گورچیلە ، چاو و دەمارەکان تووشیار دەکا. ھەروەھا نەخۆشی شەکرە لە گەل ڕیسکی نەخۆشییەکانی ڕەگ و دلدا پێوەندییەکی ڕاستەوخۆی ھەیە. لەم ڕووەوە ناسینی پێشوەختی ئەم نەخۆشییە لە کەسانی ھای ڕیسکدا دەتوانێ بەر بە ڕوودانی ئەم نەخۆشییە بگرێت.تاقی کردنەوەی ڕێژەی شەکری خوێن باشترین ڕێگای ناسینەوەی ئەم نەخۆشییەیە.\nنەخۆشی شەکرە چەن جۆری ھەیە کە لە کاتی دەرکەوتندا لێک ھەڵاوەردە دەکرێن. کەوابوو دەسنیشان کردنی جۆری شەکرە ھەڵدەگەڕێتەوە بۆ ئەو ھەلومەرجەی کە نەخۆشی تێیدا خۆی دەردەخا. لە زۆرێ نەخۆشدا ئەمە بە ئاسانی ناچێتە ناو پۆلێکی دیاریکراوەوە؛ بۆ وێنە کەسێ کە تووشی شەکرەی دووگیانی بووە لەوانەیە پاش سکپڕیش لە کۆڵی نەبێتەوە، کەوابوو جۆری شەکرەکەی بە جۆری ٢ دەگۆڕێت. کەوابێ دیاری کردنی جۆر و ھۆی شەکرە بۆ پزیشک و نەخۆش گرنگییەکی وای نامێنێ. پۆلێنی کۆن، شەکرەی بە دوو جۆری بەستراو بە ئەنسۆلین و نەبەستراو بە ئەنسۆلینەوە دابەش دەکرد. ئەم پۆلێنە لە دەیەکانی ٨٠و٩٠ دا پەرەی ساند، بەلام بە ھۆی کێشەی زۆرەوە، ئەنجومەنی شەکرەی ئەمریکا، پۆلێنێکی نوێی ھێنایە ئاراوە کە شەکرەی بە چەن جۆری: جۆری ١وجۆری٢ و شەکرەی دووگیانی و جۆرەکانی تر دابەش کرد. ئەم پۆلێنە ئەگەرچی کەموکووڕی تێدایە بەڵام تا ئێستاش بەردەوامە.\nئه‌م بابه‌ته 920 جار خوێنراوه‌ته‌وه\nیەكەم پێكوتەی كۆرۆنا لە ئەمەریكا سەركەوتنی مسۆگەر كرد\nكەرەنتین رێژەی تووشبوون بە كۆرۆنای لە كوردستان كەم كردووەتەوە\nهەولێر.. 125 تووشبووی کۆرۆنا لە نەخۆشخانەی رزگاری خەوێنراون\nڤایرۆسێكی نوێی ئەنفلەوەنزای بەراز لە چین دۆزرایەوە


جنێف – تیمێکی شارەزایان بۆ یەکەم کەڕەتە بەمەبەستی دەستنیشانکردنی باشیی و خراپی دەستکاریکردنی DNA مرۆڤ کۆدەبنەوە و دەڵێن "کارێکی نابەچێیە" لەم کاتەدا ئەم کارە بکرێت.\nلە کۆتایی ساڵی ڕابردوودا زانایەکی چین مشتوومرێکی گەورەی نێودەوڵەتی هێنایە ئاراوە، کاتێک ڕایگەیاند یەکەم منداڵی بەرهەم هێناوە دوای ئەوەی دەستکاری جیناتی کردوە. ووتیشی ئەم گۆڕانکاریەی کردوە لە DNAدا بۆ پاراستنی جمکێک (دوانە) لە ڤایرۆسی HIV ئایدز.\nدوای کۆبوونەوەیان لەسەرەتای ئەم هەفتەیدا لەبنکەی سەرەکی ڕێکخراوی تەندروستی جیهانی لەجنێڤ، دەستەکەی لە 18 شارەزا پێکهاتوە ئاگاهیاندا لەو هەنگاوە و دەڵێن مەترسی گەورەی تێدایە، دەشبێت بەر لە دامەزراندنی سیستەمی داتای بەهێز بۆ کۆنترۆڵکردنی ئەو تەکنەلۆجیایە هەوڵی کارکردن لەو بوارەدا نەدرێت. سەرپەرشتیاری دەستەی ڕاوێژکاریی مارگرێت هامبۆرگ ووتی دەستەکە ڕەزامەندی لەسەر کۆمەڵێک بنەمای سەرەکی داوە.\nدەستەی زاناکان داوای لە ڕێکخراوی تەندروستی جیهانی کرد بەپێی یاسا لستی توێژینەوەی گۆڕانکاری لە DNAدا دامرزرێت، ووتیشی کارکردنی زانستی لەو تەکنەلۆجیایەدا دەبێت بەڕوونی و ئاشکرا تۆمار بکرێت.\nشارەزایان کۆکن لەسەر ئەوەی ئەم هەنگاوە نهێنی لەو کارەی زانا چینیەکدا ناهێڵێتەوە و دەستەکە خوازیارە ئەو ڕوونی و ئاشکراییە ببێتە مایەی ئاشکراکردنی دۆکۆمینتەکانی لەو توێژینەوە گرنگەدا بەدەست هاتوە.\nهەروەها مارگرێت ووتی داوا لە لێکۆڵەرەوەکان دەکات دڵنیابن لە تۆمارکردنی توێژینوەکانیان لەڕێکخراوی تەندروستی جیهانی بەر لەوەی بڵاویبکەنەوە.\nووتیشی پۆڵێنکردنی ڕێنمایەکانی تایبەت بە دەستکاریکردنی DNAی مرۆڤ کارێکە بۆ تەواوکردنی نزیکەی 18 مانگ دەخاێنێت، ئاماژەی بەوەشدا کە ئەرکێکی سەختە، بەڵام پیویستە بە شێوەیەکی وەردبین و فراوان جێبەجێ بکرێت.\nڕێگەگرتن لە تیشکی خۆر لەوانەیە بۆ گۆڕانکاری کەش و هەوا چارەسەر بێت\nلەوانەیە هیوایەک بۆ ڕاگرتنی گۆڕانکاری کەش و هەوا لەسەر ئەندازیاری جیۆلۆجی خۆر وەستابێت.\nتوێژەرەوانی زانکۆی هارڤارد و برنستون و پەیمانگای تەکنەلۆجیای ماساچۆسیتس توێژینەوە لەسەر کەمکردنەوەی وزەی گەشتوو بەزەوی دەکەن لە خۆرەوە، بە شکانەوەی تیشکەکەی.\nبەپێی بڵاوکراوەیەک لە گۆڤاری (نەیچەر)دا، توێژەرەوان توێژینەوە لەسەر ناردنی وردیلە بۆ بەرگی زەوی دەکەن بۆ شکانەوەی بەشێک لەتیشکی خۆر بۆ دوور لە زەوی. ئامانجی ئەمەش خاوکردنەوەی خێراگەرم بوونی زەویە کە دەبێتە هۆی گۆڕانکاری کەش و هەوا.\nتوێژەرەوان دەڵێن لە توێژینەوەکەیاندا کاریگەری نەرێنی ئەو تاقیکردنەوەی بەهەند وەردەگرن، ئەگەر بێت و لەهەندێک ناوچەی زەوی بکرێت کە لەوانیە تووشی پشێوی کەش و هەوا بێت.\nهەندیک زانا ئەم کارە بە مەترسی دەزانن و دەڵێن ڕێگریکردن لە تیشکی خۆر کاریگەری لەسەر ژیانی بوونەوەرکانی سەر زەوی دەبێت لەوانە ڕوەک و درەخت و تەنانت گیاندارانی دەریا.\nتوێژینەوەیەکی نوێ دەردەخات پەرەسەندنی خۆراکی مرۆڤ بەدرێژایی مێژوو لەوانیە کاریگەری هەبووبێت لەسەر شێوەی قسەکردنی.\nتیمێکی زمانەوانی لە زانکۆی زیورخ، میکانیکی زیندەوەریان بەکارهێناوە لەهەوڵێکدا بۆ دۆزینەوەی بەڵگە لەسەر پەرەسەندنی کشتوکاڵ لەهەزاران ساڵدا ودەڵێن لەوانیە پەیوەندی هەبێت بەسەر توانای مرۆڤەوە بۆ ووتنی پیتەکانی ئێف و ڤ.\nبەپێی بیرۆکەی توێژینەوکە کە دەڵێت کشتوکاڵ هەندێک خۆراکی بۆ مرۆڤ ڕەخساندوە، نەرمیی لە سیستمەی خۆراکی مرۆڤادا هاتوەتە ئاراوە، ئەمەش بۆتە هۆی داخورانی دانی مرۆڤ و بەچوونە تەمەنەوە شێوەی ووتنی دەنگی ئەو پیتانەی ئاسانتر کردوە.\nلەسەر بنەمای گرووپێک لەزمانە فراوانەکانی جیهان، بڕوایەک لای شارزایانی زمان هەیە کە مرۆڤ هاوبەشن لە هەمان ئەندامی بایۆلۆجی و توانادا بۆ دروستکردنی دەنگ لە زمانەکاندا.\nلە گەڵ داخورانی دانی مرۆڤدا بەشێوەیەکی سروشتی بۆتە هۆی لاربوونەوەی بئاراستەی سەرەوە، بۆ ڕاستکردنەوەی ئەمە، کاکیلەی خوارەوە چۆتە پێشەوە بەشێوەیەک ڕیزی دانی سەرەوە و خوارەوە هاوتەریب بوون.\nتوێژینەوەکە کەشتۆتە ئەوەی، سەبارەت بەمێژوی مرۆڤ ئەم شێوەی دانە بنەمابوە لەکاتی گەوروبوونی مرۆڤدا، وەک سەرنج دراوە لەزۆر لە کەللەسەرەکانی بەر لەمێژوودا ئەوەی دۆزراونەتەوە و بۆ ماوەی 30 ساڵ توێژینەوەیان لەسەر کراوە.\nبەڵام کاتێک کۆمەڵگا بەرەو کشتوکاڵ ودانەویلە و بەخێوکردنی ئاژەڵ هەنگاوی ناوە، سیستمی خۆراک گۆڕاوە و دانی مرۆڤ کەمتر تووشی داخوران بوە، ئەمەش ڕێگایداوە مرۆڤی زیاتر دانیان لەکاتی گەورەتەمەنیدا بمێنێت.\nبەپێی توێژینەوەکە سەرەتای ڕێکبوونی دان بەشێوەیەک بۆ ووتنی پیتەکانی ئێف و ڤ لەڕێگای دانانی لێوی خوارەوە لەژێر دانی سەروەودا بوە.\nتوێژینەوەکە دەڵێت هەموو ڕەفتارێک و نەریتێکی کۆمەڵایەتی بەکارهاتوە لوانەیە گۆڕانکاری لە شێوەی وتنی زماندا هەبێت.\nبەرنامەی زانست و تەکنەلۆجیا 03-25-2018


تەوارەکانی وڵاتی من! له نووسینی : محه‌ممه‌د بایزیدی به‌شه‌کانی ١ و ٢و٣ – سه‌رده‌شت\n« ئەو ڕۆژانەی قەت لەبیر ناچنەوە (بەشی ۵٠) له نووسینی : خدر پاکدامه‌ن\nبەشی:شێستەمی گەرانەوە (۶٠) له نووسینی: عەلی سوورەچۆمی. »\nزۆر بە کەیف نەدەهاتە بەر چاو….\nدەتگوت دڵی خەبەری داوە، هەواڵەکە بە دڵی خۆی نابێ. زۆر ئەزمونی بە درێژایی ژیانی وەسەریەک نابوو.\nپێشمەرگەکان وایان پێیانوابوو هی بێ خەوی بێت…ئاخر مرۆڤ کە چاوەڕوانی شتێک دەکات…\nخەوی ئاڵۆز دەبێت… تەنیا بۆخۆی دەیزانی چ خەمێکی قورسی لە دڵدایە.\nهەر کە هەواڵەکەیان پێ ڕاگەیاند، لە جێی خۆی ڕەق ڕاوەستا… نەیدەویست بیشارێتەوە چەندە بە بیستنی ئەو هەواڵە خەمین بووە. توانای بیرکردنەوەی نەمابوو…واق و وڕ چاوی لە میچی خانوە قوڕینەکەی بنکەی پێشمەرگەکانەوە بڕیبوو…نە قسەی دەکرد و نە جوڵەیەکیشی لێ دیترا…چاوەکانی وردە وردە پڕبوون ڵە ئاو و دڵۆپەی چەند فرمێسکێک بە ڕوومەتە هەڵقرچاوەکانیدا سەرەو ژێر بوونە… فرمێسکەکانی دەرفەتیان نەدەدایێ بە چاوی ڕوونەوە ئاوڕێک لە دەورووبەری خۆی بداتەوە… توانای جوڵاندنی دەستەکانیشی نەبوو فرمێسکەکانی بستڕێ… فرمێسکەکانی لە دڵۆپەی تاک و تەراوە بوونە لوزەوێکی نەپساوە…و..بە ڕێچکە باریکەی دڵۆپە تاک و تەراکاندا جۆگەیەکی باریکیان دروست کردبوو…\nئاخر دەمێک بوو کوڕ و کچەکانی نەدیبوون. ئەو ساڵە بڕیاری دابوو دوای کوێرەوەری وەرزی هاوین و کۆکردنەوەی خەلە و خەرمان هەر چۆنێک بێت سەردانێکیان بکات. ئەوانیش چاو لەڕێ بوون بە دیداری شاد بنەوە. هەرلە سەرەتای پێگەیشتنی بەروبوومەوە دەستی بە پاشەکەوت کردن کردبوو…دەیویست لە هەر شتەی، شتێکیان بۆ بەرێ. وای دانابوو هەر تا لە سنوری ئێران تێپەڕ دەبێ زەحمەتە…لەوێ زۆری پرسیار لێدەکەن ئەوانە بۆ کوێ و بۆ کێ دەبات…هەر زوو شکیان بۆ دەچوو ئەوە بۆ لای پێشمەرگە دەچی….\nدەمێک بوو ڕێگای هاتووچۆی بنکەکانی پێشمەرگە گیرابوون. نەیاندەهێشت هیچکەس لە لای ئەولا ڕا هاتووچۆی لای بنکەکان و بە پێچەوانەوە بکات. چار نەبوو هەر دەبووایە بە نێو ئەوانیشدا خۆی بگەیێنێتە لای کوڕ و کچەکانی. چەند ڕۆژێک بوو لە لای پێشمەرگەکان مابۆوە…تەواو خوویان بە یەکەوە گرتبوو. ئاخر پێشمەرگەکانیش هەیانبوو دەمێک بوو دایکی خۆیان نەدیبوو…وەک دایکی خۆیان ڕێزیان دەگرت…هەر دەیگوت “ڕۆڵە…ئێوە هەموو عەولادی خۆمن..لە لای ئێوە هەست بە ئارامی دەکەم. نازانم چۆن چاکەی ئەو ماوەتان بدەمەوە…؟”\nهەموو جارێ کە ئەو قسانەی بە دەمدا دەهات…دەچۆ نێو بیرکردنەوەیەکی قوڵەوە…چاوەکانی تەمیان بەسەر دەکشا …تۆزێک لە باسەکە دووردەکەوتەوە…تا پێشمەرگەیەک بە قسەیەکی خۆش هەودای خەیاڵاتی دەپساند ودووبارە دەیگەڕاندەوە سەر باسەکە، بڕێکی پێدەچوو. هەموو جارێ دڵخۆشیان دەدایەوە کە؛ “پوورێ ئیشاڵڵا بە دیداری کوڕ وکچەکانت شاد دەبیەوە.” هەموو جارێ بە سپاسێک و ڕۆڵە: “خوا لە زاریو بڕوانی، وڵامی پێشمەرگەکانی دەدایەوە.”\nهەموو جارێ کە ئەو باسە دەهاتە گۆڕێ هەناسەیەکی قوڵی هەڵدەکێشا و چاوێکی بەملا و لادا دەگێڕا. دەتگوت دڵی خەبەری داوە کە ڕێگە نادرێ بڕوات بۆ لای کوڕوکچەکانی.\nهەموو کاتەکەیان بە گێڕانەوەی بەسەرهاتی خۆش و ناخۆش لە ناوچە تێپەڕ دەبوو. نە تەلەویزیۆن هەبوو نە هیچ شتێک. ئەوەی هەبوو کتێب و ڕادیۆ بوون. کتێب بە شەو لە نێو قەرەباڵغی بنکەکە و چرا دیوارکۆ،لامپا، یان فانۆس دا نەدەخوێندرایەوە. بەشێکی زۆری شۆقی چراکەش دیوارە قوڕ و بەردینە سواخ نەکراوەکەی بنکەکە وەک حەزیا قوتی دەدا. میچی ژووری بنکەکە بە نایلۆنێکی گوڵگوڵی تەنک-کە ئەو دەمانە باو بوو-داپۆشرابوو، تا تۆز و خۆڵ و دڵۆپە نەیەنە خوارەوە. نایلۆنە بڕێک دەبریقایەوە. تۆزێک لە بابەت دزینی ڕووناکیەکە لە دیوارەکان بە ڕوحمتر بوو.\nزۆری بەسەرهاتی خۆش پێ بوون. زۆر خۆشیشی دەگێڕانەوە. نەخوێندەوار بوو بەڵام دەتگوت بۆ گێڕانەوەی بەسەرهاتەکان دەورەی تایبەتی دیوە. بۆ پێشمەرگەکان خۆشتر بوو ئەو ماوەیەکی درێژتر بمێنێتەوە هاوکات هیواشیان دەخواست بە زووترین کات بە دیداری ڕۆڵەکانی شاد بێتەوە.\nبۆ زۆربەیان ناسراو بوو…ژنێکی بە ورە و چاونەترس بوو…ئەو ڕۆژە دەتگوت ئەو نیە و کەسێکی دیکە لە قالبی وێدا خۆی دەنوێنێ. دڵی دایکە ئیدی…مرۆڤە وورەبەرزەکانیشبە چۆکدا دێنێ… زۆر دڵیان دایەوە…ئێمە دەزانین ئەوان ساغ و سڵامەتن و هیچ کێشەیەکیان نیە…بەڵام ئەوە ڕێگا نادەن بچی بۆ لایان. نایەڵن هیچ شتێکیش بۆ ئێمە بێت. هیچ کەسمان ناتوانێ هاتووچۆ بکات… دەڵێن دەبێ ئەو ناوچەیە چۆڵ بکەن.\n“جا خۆ ڕۆڵە دەزانم خەتای “حیبزی” نیە، یاڕەببی ئەو حوکمەتەش و ئێمەش هەر دووک بڕووخێن. بۆ بۆخۆیان دایکیان نیە نایەڵن ئەمن بچم بۆ لای منداڵەکانم؟!!!” دەستەکانی بە نیشانەی توک و دوعا بەرەو ئاسمان بەرز کردنەوە، “خوایە ئەوێ زوڵمێ قەبوڵ نەکەی٫ ئۆ…ە، ئاو و هەناسێ ئەو دایک و بابانە و گری”.٭\nبە هەناسە ساردی، دەستی بە پێچانەوەی بڕێک لە کەل و پەلەکانی کرد…بڕێکیشی کە ویشک بوو، یان وازوو خرا نەدەبوو، لە لای چەند پێشمەرگەی ناسیاو دانا، تا ئەگەر دەرفەت بوو، بۆی بنێرن بۆ کوڕ و کچەکانی. بڕێکیشی بۆ پێشمەرگەکان هەر لەوێ جێهێشت. شەوان و ڕۆژانی پێشتر زۆریان قسەی شۆخی لە گەڵ دەکرد، بەڵام ئێستا کاتی نەبوو… هەموویان لە دەورووبەری کۆببوونەوە و هاودەردیان لە گەڵ دەکرد.\nکاتە ئەستەمەکە بۆ هەردووک لایان نیزیک دەبۆوە…دەبووایە باوەڕ بەوە بکات، تازە ئەو ساڵ ناتوانێ کوڕ وکچەکانی ببینێت.\nیەک یەک پێشمەرگەکانی لە ئامێز گرت و بە چاوی پڕ لە فرمێسکەوە ملی ڕێگای گرت…تا لەو باسکۆلەی نیزیک بنکەکانیش ئاوابوو هەر ئاوڕی دەدایەوە و دەستی بە نیشانەی ماڵئاوایی بەرز دەکردوە…\n٭زۆر لە پیرەکان بە حیزب دەڵێن حیبز.\nدڵەڕاوکەی دایکی پێشمەرگەیەک!\nلەسەر خۆ دوو سێ جار خۆی لە نێو جێ و بانەکانیدا ئەمدیو ئەودیو کرد…زۆری لە خۆی دەکرد تۆزێک خەوی لێبکەوێتەوە. چاوەکانی زۆر ماندوو بوون…سورسور هەڵگەڕابوون. لە دڵی خۆیدا دەیگوت؛ “چم…نا..نا .خەوە و زڕاوە…تازە بە تەما مەبە خەو بتباتەوە…هاکا کاتی نانی بەیانی هات…ئەوە تۆ نی…ئاوا بە درەنگەوە هەروا لەنێو جێدا بی. هەموو ڕۆژێ ئاوا زوو هەستاوی…و خۆت بە کاروباری ماڵەوە خەریک کردووە…ئەوڕۆ نە تەقە و خرم و هوڕی قاپ و قاجاغ، نە تێکە و لێکەی ناو جێشتخانە نابیسترێن. تۆ بڵێی ئەوە ڕاست بێت؟!!!”\nبە بێوازی لە جێگاوبانەکەی هاتە دەر…دووسێ جار چاوەکانی هەڵگڵۆفین…هێندەی دیکە سوور هەڵگەڕان…دەتگوت نەخۆشییەکی نامۆ ڕووی لە چاوەکانی کردووە…سپیێنەی چاوەکانی ڕەنگی بەرەو سووری چووبوو…لێکدا لێدا باوێشکی دەدان….ئا ..ئا..ئا..ئای خوایە…هەموو جارێ لە گەڵ باوێشکەکانی بە زاری دا دەهات. شانسی هەبوو…وەرزی کار و کاسبی نەبوو، وەدرەنگ بکەون. هەر منداڵەکانی قوتابخانە بوون، دەبووایە شتێکیان بە معیدەوە بێت تا برسی نەبن. ئەوانیش بڕێک گەورەبوون و دەیانتوانی شتێک بخۆن…\nهەستیان پێکردبوو… هەر کە پێشمەرگەکان دەهاتنەوە، ئەوە حاڵی بوو. تا نەیدەبیست گەڕاونەوە…نانێکی ئاسودەی بە گەروودا نەدەچۆ خوار…ئەوجارە حاڵی زۆر شپڕێو بوو…زۆر دەترسان شتێکی بیستبێ و ئەوانی دیکە ئاگادار نەبن. دایکە…ئی دی ی ی..دڵی خەبەری دابێ.. لەسەر سفرەکە دانیشتبوو…وەک پەیکەرێک.. بێ جوڵە ئەسپی خەیاڵاتی تاودابوو…چاوەکانی لە سیلەی پەنجەرە دارینە دوو دەرییە ڕەنگ کاڵبۆوەکە ڕا لە سەر پۆلە دەوەنە ڕووتاوەکانی ئەوبەر ماڵان قەتیس مابوون…دەتگوت ڕاوچیەکی شارەزایە لە دوورەوە نێچیرێکی دیوە نایەوێ لێی بزر بێت…هەر لەو شوێنە بوو هاوینی ڕابردوو چاوی بە جگەرگۆشەکەی کەوتبوو. هاتەوە بیری چۆن فاتمە چاو زەق خستبوویە ژێر چاوەدێرییەوە…بۆ هەرجێی دەچوو دەتگوت سێبەری خۆیەتی…لەوێ قوت دەبۆوە…بە زمان لوسی دەیویست پێی ئاشکرا بکات…داخوا نەهاتۆتەوە…هەر هەستێک لە وڵاتی بێت ئەوە فاتمێ ئارا و قارای لێ هەڵدەگیرێ…هەموو جارێ نیو گەز سەر لە دەربیجەی٭ پەنجەرەکەیان دێنیتە دەر و چاوەدێری ماڵمان دەکات. نیوە شەویش بێت…هەر کە چراکەمان تۆزێک خۆشکرد پێی وایە پێشمەرگە هاتوونەوە. لە کانی و ئاوانیش هەروا گوێ هەڵدەخا، داخوا کێ باسی پێشمەرگان دەکات…؟\nتۆزێکی دەست بۆ نان و پێخۆرە فەقیرانەکەیان برد…ویستی هەر چەند کەمیش بێت، شتێک بخوات…دڵی گیرابوو… ئیشتیای لە هیچ نەبوو…هەمووان بە وردی لە ژێر چاوەدێرییان گرتبوو…تاو نا تاوێ بۆڵەیەکی لێدەهات…بێ وەی هەست پێبکات وڕێنەی دەکرد…ئاخر مێشکی ماندوو بوو، هۆشی بە سەر قسەکانییەوە نەبوو…نەیدەزانی چۆنی دەربڕێ…نەیدەویست ڕقی بێ خەوییەکەی بەسەر منداڵەکانیدا هەڵڕێژێ…خۆ ئەوان هیچ تاوانێکیان نییە. ئەوە ڕۆژگارە…ئەو بە تەنیا نیە…چەند دایکێکی دیکە هەر لە نێو دێیدا وەک خۆی بە ناسۆری دووری ڕۆڵەکانیانەوە دەتلێنەوە.\nخۆی پێ نەگیرا،… هێندەیان چاو لێکرد…نەیتوانی چیدی تاقەت بێنی…لە جێگای خۆی هەستا…ڕۆیی…تاو نا تاوێ لەبەر خۆیەوە گورگ ئاوڕێکی دەدایەوە…هەر کە ئەو ئاوڕی دەداوە…هەموویان سەریان دادەخست…ئەننەهو هیچ نەبووە. تێمابوو…بۆیان باس بکات یان نا…؟! هەناسەیەکی قوڵی هەڵکێشا…تۆزێک سییەکانی هەوای تازەیان پێگەیشت…تۆزێک ڕاما…چاوێکی بە دەوری خۆیدا گێڕا…هەوای نێو سییەکانی بەتاڵ کردەوە…ئای ی ی دونیا…\nساغ بۆوە چیدی لە دڵەڕاوکێدا ڕایان نەگرێ…\n“ئەمشەو هەروا لەسەر هەست بووم…دەنگی سەگە بەرەڵاکانم گوێ لێبوو…زۆر دەوەڕین…ئاخر پێشمەرگەکان دەیانگێڕایەوە…ئەو سەگە بەرهەڵدایانە وەدوامان دەکەون…هەر دەوەڕن…وەدوای پێ و شوێنی ئێمە دەکەون… ڕێگاکانمان ئاشکرا دەکەن. پایگاکانی سەر ڕێمان پێدەزانن…هیچیشمان پێ ناکرێ!!! ڕەنگە بە هۆی وانەوە پایگاکانی دیکەش ئاگادار ببنەوە و…دوو سێ جارم گوێ لە دەنگێکی سەیر بوو… وەک لێدانی پەنجەرەی دەچوو…زۆرم پێ وەک لە پەنجەرەدانی پێشمەرگەکان دەچوو. ئاگات لێبووە چۆن لە شوشەی پەنجەرەکەی دەدەن؟؟؟نایانەوێ جیرانەکان پێ بزانن!!! دەنگی وام دەهاتە بەر گوێ…گوێم هەڵدەخست…ئەگەر ئەوان بن دووبارەی دەکەنەوە…لێدانەکە بێدەنگ دەبوو…چاوم لە بیرە خەوەوە دەچوو…دەستی پێدەکردەوە…نا ئەمجارە حەتمەن ئەوانن…خۆم بێ هەست دەکرد…بێدەنگ دەبۆوە. چەند جار دووبارە بۆوە…هیچ خەبەرێک لە پێشمەرگەکان نەبوو. دوایی دڵخۆشی خۆمم دایەوە…نا..نا..ئەگەر ئەوان بێن زۆرجار سەگەکانی نێو ئاواییش دەوەڕن…هیچ دەنگیان نەبوو”.\nهەناسەیەکی قوڵی هەڵکێشا و درێژەی دا؛ “بەو سارد و سەرمایەی بۆ هەر شوێنێک بچن شوێنیان دیارە…خۆ ئەگەر لە نێو دێیەکاندا بن هەر باشترە. لە دەرێ ئاوریشیان بۆ ناکرێتەوە…لە سەرمان ڕەق دەبنەوە…کوڵی گریان هێدی هێدی خەریک بوو تۆنی دەنگی دەگۆڕی…سەری داخستبوو تا؟چاوە پڕ ڵە فرمێسەکانی نەبینن…هەر کە باسی نانخواردن کرا…بە بیانووی برسیم نیە… دووبارە خۆی لەوانی دیکە جوێ کردەوە و چۆ ژوورەکەی ئەودیو…خۆی بە شتی دیکەوە سەرقاڵ کرد…بیروهۆشی هەر لای پێشمەرگەکان بوو…\nبیری کەوتەوە…هەموو جارێ کە پێشمەڕگەکان دەهاتنەوە ناوچە…کەس و کاری پێشمەرگەکانیش دەکەوتنە بەر تانە و توانجی هێندێک کەس…”بە خوای کوڕەکانی ئێوە بە خۆڕایی لاوەتی خۆیان لە کیس خۆ دەدەن…خوا دەزانێ ئێستا بەو سارد و سەرمایەی لە چ ئەشکەوتێکدا و لە نێو کۆخی چ موچەو مەزرایەکدا بەدەوری ئاورێکی کزەوە خۆیان گرموولە کردووە. لە ترسی هێرش ناوێرن بە ڕۆژیش ئاوری وەکەن”.\nهەر کە پێشمەرگەکان دێنەوە دەبێ بە درێژایی ڕۆژێ چاوت لەو لا و لا بێت، کەنگێ جاش و پاسدار بە نێو دێی وەردەبن…یەکڕاست بەرەو ماڵه پێشمەرگەکان دەچن…یەک یەک و دوو دوو و بە ترس و لەرزەوە دەست بە لەدەرگادان دەکەن…نەکا کوڕەکانیان لە ژوورێدا خۆیان شاردبێتەوە…بە پیاوەکەت و کوڕەکان بڵێ بێنە پشتی ئاوایی…\nدیسان هەڕەشە و گوڕەشە…”دەبێ هاوکاریمان بکەن…ئەگەر دژی شۆڕشەکان هاتنەوە ئاگادارمان بکەن…پێیان بڵێن بێنەوە…دەوڵەت لە گەڵیان بە ڕوحم دەبێت…با بێنەوە ژیانی ئاسایی خۆیان بکەن…” جاشەکان لەبەر خۆیانەوە ئاواتیان دەخواست، پێشمەرگە هەر لە وڵاتی بن…نانی وانیش هەر سایەی بوونی پێشمەرگەوەیە.\nلە بەر خۆیەوە دەیگوت؛ “دەڵێی ئەوانەی هاتوونەوە زۆریان حاڵ خۆشە…خەڵک بە جۆرێکی دیکە لێیان دەڕوانن… هێندێکیان هەر بوونە چاو و گوێی دەوڵەتێ…بۆ هەموو جێگایەک لە پێشەوەی عەجەمەکاندان…دەک داوەشێن…”.\n٭دەربیجە شوشەیەکی پەنجەرە دارینەکان کە بە جیا دەکرایەوە.\nهەر کە هەواڵی هێرشە بەربڵاوەکە لە نێو شاردا بڵاوبۆوە، ترس و دڵەڕاوکێی کەس و کاری پێشمەرگەکان زۆر زیاتر لە جاران کاریگەری بە سەر ڕوخساری ماندوویانەوە بە دیار کەوت….هەناسەکان لە سیەکاندا قەتیس مانەوە و دوعا و پاڕانەوەی دایکان بۆ سڵامەتی پێشمەرگە و ماڵ و منداڵێ ئەوێ دەستی پێکرد. سرت و خورتی نێو شەقام و کۆڵانەکان بوو بە باسی هێرشەکە…جاش و جاسوسەکان هەر باسی ژمارەیەکی زۆر کوژراو و برینداری پێشمەرگەیان دەکرد…!!! بۆ خۆشیان دەیانزانی درۆ دەکەن…چی بکەن؟..وایان تێگەیەندرابوو…نەیاندەزانی هەڵس و کەوتیان لە نێو شاردا شتێکی باس لە شتێکی تر دەکات….نەیاندەزانی خەڵک باش دەستی ئەوانی خوێندۆتەوە…! شەوق و زەوقی سەرکەوتن بە ڕوخساری هێزەکانی حکومەتەوە نەدەبیندرا…دەبێ ڕاستیەکە شتێکی دیکە بێ؟!!\nلەو لاوە کەس و کاری پێشمەرگە بە ترس و لەرزەوە لەم لا تۆزێک و لەو لا بڕێک شتیان بەرگوێ دەکەوت… باسی شەهید و برینداری نەدەکرا… بەڵکو باسی تێکشکانی سەرشۆڕانەی هێرشەکە و کوژرانی چەند فەرماندەی زۆر گرینگ دەکرا. هێدی هێدی چەند چەکدارێک؛ بە ڕواڵەت پیاوی حکومەت بە هۆی کەسانی جێگای متمانەی خۆیانەوە هەواڵی دروستی هێرشەکەیان دایە دەرەوە. هێشتا بەیانی زوو بوو وهەواڵی هێرشەکە لە لای حیزب ڕا بڵاو نەببۆوە. هەمووان چاوەڕوانی ئەو کاتە بوون… کاتێک هەواڵی هێرشەکە و تێکشکانی لە لای حیزب ڕا، بە نێو خەڵکدا بڵاو بۆوە ئیدی شک و گومانێک نەما کە پێشمەرگەکان هەموویان سەلامەتن. دڵسۆزان و کەس وکاری پێشمەرگە بە زمانی\nهێما و ئیشارە دڵخۆشی خۆیان بۆ یەکتر دەردەبڕی. زۆرجارهەواڵی هێرشکردنە ،سەر ئەو بنکانە بڵاوکرابووە، بەڵام هیچکات بەو بەربڵاوییە نەبووە…ئەوانەی ئاگاداری شەوی هێرشەکە بوون و دیمەنەکانی بەربڵاوی هێرشەکەیان دیبوو، پێیان وابوو تازە هەموو شتێک تەواو بووە، دەبێ چاوەڕوانی بژاردنی ژمارەی شەهیدەکان و ئەسپەردەکردنیان بن. بەڵام هەڵەی هێرشبەران و خۆڕاگری پێشمەرگە، هەر زوو ئاکامی شەڕەکەی گۆڕی. هەر چی دەی بیست بە سەرسوڕمانەوە باسی لە قارەمانەتی پێشمەرگە دەکرد.\nخاوەن ئەزمونەکان وایان لێکدایەوە….ئێستا کە ئەو هێرشە تێکشکاوە…ڕەنگە کەسو کاری هەموو پێشمەرگەکان بە تاوانبار بزانرێن!!! جێی سەرسوڕمانیش نەبوو…ئەوە پێشەی خۆیان بوو. بەڵام لەبەر خۆیانەوە دەیانگوت “نا…ئەمجارە هەروا بە سانایی لێمان ناگەڕێن”.\nهەواڵێک لە نێو شاردا بڵاو بۆتەوە…هەرچی کەسوکاری پێشمەرگەیە، بانگیان کردوون؟!!! زۆر بە لایانەوە سەیر نەبوو….هەموو جارێ…هەر کە پێشمەرگە چالاکی هەبوو…ئەوانیش ئەمە حاڵیان بوو. هەموو جارێ دوای بڕێک هەڕەشە و گوڕەشە دەهاتنەوە…شەکەت و ماندوو لە سوچێکی ژوورەکەیاندا خۆیان مات دەکرد…تاوێ حەسرەتی ڕۆژگار و تاوێ دڵگیر بوون لە ڕۆڵەکانیان…بۆ نایێن وەک کوڕی خەڵکی دانیشن و ئەو دەردی سەرییەش لە کۆڵ ئێمە بکەنەوە…نا…نا…خۆ کوڕی فڵانەو فیسارە هەر لێرەبوون….ئەی ئەوان بۆ گیران؟؟؟ ئێی دونیا…کوڕە لاوان چۆن ئەو وەزعەیان پێ قەبوڵ دەکرێ؟….ئەو ڕۆژە و ڕەنگە ڕۆژانی دواتریش کاریگەرییەکانی ئەو بانگ کردنە بە سەر ڕووخساریانەوە دیار بایە… نەکا دۆژدامانیان ببێتە جێی پرسیار بۆ ئەم و ئەو…بیانوویەکیش بۆ لاتاو هاویشتنی چەقەڵ و گورگەکانی بڵاوبۆوە بە نێو بازاڕدا….؟!!!\nعادەتیان بوو هەموو جارێ بانگیان دەکردن….جارێ ئەم حاجی لە پێشدا جارێ ئەو حاجی لە پێشدا…هەر کامیان بانگ کرابایە…پرسیارەکانی بۆ ئەوی دی دەگێڕایەوە، تا بڕێک زانیاری هەبێ چ دەپرسن!!! ئەمجارە زۆر هەوڵیدا هیچی دەست نەکەوت…دەیزانی بانگ کراوە…بەڵام هیچ هەواڵێکی نەبوو…\nئێوارە بوو…هەواڵ هات…حاجی و چەند کەسێکی دیکەیان لە دەروازەی سنوری قاسمەڕەش دیوە…؟! تا ئەوێ بە ماشێنی خۆیان بردوویانن و لەوێ ئاودیوی سنوریان کردوون؟!!! تەمێکی قورس بە سەرچاوەکانیدا کشا. ڕۆژ پێش کاتی خۆی سێبەری بە سەر دورووبەریدا کێشا…شەو هەر لە سەر هەست بوو، نەکا لە دەرگا بدەن…شەوەکەی بێ دەرگا کوتان تەواو بوو…ڕۆژ بۆوە….بەڵام خۆ خەو لە چاوەکانی زڕابوو…بڕیاری دابوو لە دەرەوە کێشەیان لە گەڵ نەکات…دەیگوت شەقی عەجەمان بۆ من زۆر لە کوشتن ناخۆشترە….نامەوێ لەبەر چاوی جاشەکان شەقم تێهەڵدرێ…لە ژوورێ بە کەیفی خۆم جوابەجەنگیان دەکەم…بە ڕوویاندا دەچمەوە…با لێم دەن…بەڵام لە دەرەوە نا…هێشتا ترسەکە نەڕەویبۆوە، هاکا زەنگی دەرگاکە لێی دا…چ حاڵێک نەبوو…نە نانێکی ئەوتۆێ خوارد، نە دەشیزانی بۆ لەسەر سفرەکە دانیشتووە!!!\nتاو و بان گەرم ببوون کە دەنگی ماشێنێک لە نیزیک ماڵ هاتە بەر گوێ….تۆرمزێکی خێرا و دابەزینی چەند پاسدارێک و کوتانی دەرگا…هەمووی لە ماوەی چەند چرکەیەکدا…\nهەر کە دەرگا کرایەوە… بە قامکی دەست گوتیان تۆ و ئەو و ئەو دەبێ لە گەڵمان بێن… هەروا لە گەڵ خۆیان بردیانن…تیتۆڵێکی زیادیشیان نەهێشت لە گەڵ خۆیان بەرن….ئەمە ژنە، ئەویان پیاوە…نەیخوارد….ماشێن زۆر تیژ بە نێو شاردا تێپەڕی…تا بەر دەرگای ئیدارەی ئیتلاعات ڕاینەگرت… خێرا ئەوانی دابەزاند…یاساوڵەکانی بەردەرگا هەر زوو بە پاڵەپەستۆ بە رەو ژوورەوە ڕەپێچەکیان دان. ماشێنەکە گەڕایەوە…چوو کاروانی دیکە بێنێ….\nکە چوونە ژوور…چ ببینن…ژوورەکان بە کەسوکاری پێشمەرگە ئاخندرابوون…دایک و باب…خوشک و برا….\nزۆریان ڕەنگی دموچاویان پەڕیبوو…و…مات و کەساس چاوەڕوان بوون بزانن چ بڕیارێکیان لەسەر دەدرێ…بیریان هاتەوە…دوێنێ ئێوارە هەواڵی شاربەدەرکردنی چەند کەسێکیان بیستبوو…لە نێو خەڵکەکەدا باسەکە گەرم بوو…بە بەشێکیان ڕاگەیاندرابوو…دەبێ کوڕ وکچەکانتان بێننەوە….یان بۆخۆتان بچنە لای ئەوان و نەگەڕێنەوە…نەیانهێشتبوو هیچ لە گەڵ خۆیان بێنن…بارودۆخی ژنەکان زۆر خراپ بوو…\nئەوە یەکەمجار نەبوو بانگ دەکران…بەڵام یەکەمجار بوو ئەو هەموو دایک و بابە بە سەریەکەوە. کەمتر یەکتریان دەناسی…هەر دایکە و بە جۆرێک هەستەکانی خۆی دەردەبڕی. زۆریشیان مات و مەلول و بێ دەنگ دانیشتبوون….لە بیری منداڵەکانیان دابوون…ئاخر قەت نەبوو ئەو منداڵانە ئاوا لە ناکاو جێ بهێڵن..بیری کوڕ و کچەکانیان دەکرد…ئێستا ئەوان لە چ حاڵێکدا بن…دەڵێن لەوێ ڕایان دەگوێزن…چ بکەین؟!!! چۆن بیانبینینەوە….ئەوە چ وەزعێکە تووشی بووین. چاوەکانیان پڕ دەبوون لە فرمێسک…لێکدا لێکدا پیشوویان دەخواردنەوە…بە بیانووی هەڵکێشانی هەناسەی قوڵەوە سییەکانیان پڕ دەکرد و زۆر لەسەر خۆ هەناسەکەیان دەدایەوە دەرێ…ئەوانەی تۆزێک بە غیرەت بوون…بە دزییەوە ژنەکانی دیکەیان لە ژێرچاوەدێری گرتبوون…هەوڵیان دەدا دڵیان بدەنەوە دان بە جەرگی خۆیان دابگرن…”تەنگانان بەریان کورتە.” تاو نا تاوێ چەند دەستێک بەرەو ئاسمان بەرز دەبوونەوە…”دەی خوایە ڕوحمێکی بەو خەڵکەی بکەی…عەولادی ئەو زەمانەی کوا بە قسەی دایک و بابان دەکا.” زۆریان لەبەر خۆیانەوە دوعایان بۆ ساغ و سڵامەتی پێشمەرگە و ژن و منداڵەکان دەکرد\nلە ناکاو دەرگای ژوورەکەیان کرایەوە. هەموویان لە جێی خۆیان بێ هەست بوون و چاوەڕوان مان…تا بزان چییان بۆ تێچاندوون….لە سەروسیمای ڕا دیاربوو هیچی چاکی پێ نیە. زۆر خێرا دەستی پێکرد…”ئێوە دەنێرین…بۆ لای کوڕوکچەکانتان”…تۆزێک ڕاوەستا…چاوێکی بەسەریاندا گێڕا، بزانێ چ دژکردەوەیەکیان دەبێ….”دەبێ بیانهێننەوە، ئەگەر نەیانهێننەوە لە کیستان دەچن. ئەوان لەوێ لادەبرێن…تازە قەت نایان بیننەوە. بڕۆن تا دەرفەتیان لەبەردەم ماوە، با بێنەوە….کۆماری ئیسلامی لە گەڵیان بە ڕوحم دەبێت…ئەگەر ئەوان نەهاتنەوە….تۆزێک ڕاوەستا…دەیەویست خۆی بە پەرۆش بۆ دایک و بابەکانیان بنوێنێ…دواتر بیری کەوتەوە ئەو دەبێ بڕیاری دەوڵەتیان پێ ڕابگەیەنێ….ئەگەر نەهاتنەوە ئێوەشششش مەیەنەوە…!!! ئێرە جێگای ئێوەی دژی شۆڕشیی تێدا نابێتەوە”.\nئاخ هەڵکێشان و دەست لە ئەژنۆدانی ژنان دەستی پێکرد…خەیاڵەکان عەوداڵی دیتنەوەی منداڵەکان و کوڕ وکچەکانی نیشتەجێی شار بوون…دەیانزانی ئەوانیش هەر چاوەڕوانی ساتی گەڕانەوەی لانیکەم دایکیانن…کەس ڕێگا چارەیەکی شک نەدەبرد….ئەوان ساغ ببوونەوە…قسەی کەسیش نەیدەخوارد…کەس نەیدەزانی چیان بە سەردێ…خۆ ئەگەر وەک دەڵێن پێشمەرگەکانیش لەوێ لابەرن، ئەوە هەر کارەسات دەبێت…ئێمە تا ئەوان لەوێ بن کارمان باشترە. هەر خەمی ماڵێمان دەبێ…ئەویش جار جارە خەبەرمان بۆ دێت. خۆ ئەگەر ئەوان لەوێ نەمێنن…لە برسانیش دەمرین…ئەوان لەوێ نەمێنن…ناشهێڵن کەسی دیکەی لێ بێت…\nزۆریان داواکرد با هەر پیاوەکان بچن…ژنەکان بگەڕێنەوە ماڵەوە، بەڵام کەس گوێی بیستنی نەبوو…ئەوە بڕیاری سپا و ئیتلاعات بوو…کێ دەیتوانی هەڵیوەشێنێتەوە؟!!!\nچەند ماشێنیان هێنان و لەبەر دەرگای ئیدارەی ڕایانگرتن…چەند کەس بەیەکەوە بانگ دەکران و سواری ماشێنێکێان دەکردن…ژنەکان بە یەکەوە. پیاوەکان بە یەکەوە….گریان و ڕۆڕۆی ژنەکان دەستی پێکردبوو…هەر ئاخ و داخی دایکە خەمبارەکان و پەکو پەکوی باوک و بڕاکان بوو دەهاتە بەرگوێ…پاسدارەکانی نێو خەڵکەکە دەست لەسەر بەلاپیتکەی چەکەکانیان، زۆر بە خوێن ساردییەوە جار جارە چاوێکیان بە نێو خەڵکەکەدا دەگێڕا، نەکا کەسێک بە تەمای پەلاماردانێان بێت….بییەوێ بەمجۆرە خۆی لە کۆڵ ئەو بارودۆخە نالەبارە بکاتەوە.\nماشێنەکان پڕ بوون و وەڕێ کەوتن…لە قۆرت و پێچەکانی جادە چەوڕێژ کراوەکەی سەردەشت-قاسمەڕەشدا دیار بوو چەند ماشێنی دیکەش پڕ لە خەڵک بەدوایاندا دێن. نەیاندەتوانی پێش خۆیان ببینن. کە گەیشتنە بازگەی قاسمەڕەش هەموویان دابەراندن و بەرەو ئەودیوی بازگەکە و ناوچەی ژێر دەسەڵاتی پێشمەرگە ڕێنوێنیان کردن….بۆ دواجار وەبیرێان هێنانەوە….”تا کوڕ و کچەکانتان نەهێننەوە…نـــــــــــــەیـــــــــــــــــەنەوە.” خەڵکێکی زۆر بە چاوی ئەبڵەق و جەستەیەکی پەیکەرئاسا لەمبەر و ئەوبەری جادەکە ڕاوەستابوون… سەیری ئەوانیان دەکریان دەکرد. تاق و لۆقە لە نێو دایک و بابەکاندا بۆ کاروانچی و خاوەن بارەکان ناسێاو بوون…هەر بە زمانی هێما و ئیشارە لە باروودۆخەکەیان تێدەگەیاندن….ئەوان بوون هەواڵی سنورداشکردنی دایک و بابی پێشمەرگەکانیان دەگەیاندەوە بنەماڵەکانی ئەوان.کە گەیشتنە ئەودیوی بازگەکە…\nهەموو لا بۆ دواجار ئاوڕێکیان لە بازگەکە و دەورووبەری دایەوە…کز و داماو بەرەو چارەنووسێکی نادیار وەڕێ کەوتن. خاوەن ئەزمونەکان… زۆریان کۆڵ پێوە هەڵنەدەگرت… بەو بۆنەوە چاویان بە جگەرگۆشەکانیان دەکەوێتەوە….ئەگەر وەک لە ئیتلاعات پێیان گوتبوون لەوێ دەریان دەکەن…دیار نەبوو چەندی دیکەی پێدەچێ تا جارێکی دیکە بە دیداری یەکتر شاد دەبوونەوە. یەکەمجار بوو بە هۆی چوونیان بۆ لای پێشمەرگە و ماڵ و منداڵیان نەدەکەوتنە بەر بێ حورمەتی پێکردنی بازگەی قاسمەڕەش و ئیدارەی ئیتلاعات و…یەکەمجاریش دەبوو هیچ جاسوسێک پوڵی بە ئاشکراکردنی بە یەک شادبوونەوەی کوڕ/کچ ودایک و بابەکان وەرنەدەگرت.\nدەورانێکی خۆش دوای چەند ساڵێک و چەند دیدارێکی پڕ لە ترس و لەرز، یەکەم جار بوو ئامێزی دایک و باب و جگەرگۆشەکانیان بە ئاشکرا بەڕووی یەکتردا دەکرایەوە. کێ لە خۆشی یەکتر دیتنەوە بیری لە ڕۆژە تاڵەکانی دوای ئەم خۆشیانە دەکردەوە؟!!!\n٭چەقەڵ و گورگ ناوێکە خەڵک بە جاش و جاسوسەکانی دەڵێن.


شانۆنامەی جەنگستان و بەدۆکیومێنتکردنی دۆخە نەخوازراوەکان.\nسەرەتا .. جەنگ و واقیع.\nکە جەنگ لە دەرگای ژیان دەدات، کاتێ سەر بە ماڵاندا دەکات، ڕوخسەت لە کەس وەرناگرێت. بۆ ئەوەی جەنگ بەرپا بێت، دەبێت پێشتر جەنگێکی گشتیگیری تر بکرێت. دەبێ ڕاگەیاندنەکان، تەلەفیزیۆنەکان، ڕۆژنامە و قسەکەرە بێئیش و درۆزنەکان بە خۆیان و توورەکە پڕ لە درۆکانیانەوە دەربکەون و باس لە پێویستی و پیرۆزی جەنگ و قۆناغێکی تر لە ژیان بکەن. دەبێ ڕای گشتی ساز و ئامادە بکەن. بۆ ئەو مەبەستەش خەرجییەکان کەم دەکەنەوە و نەهامەتی و دەرد و برسێتی و قاتوقڕی دەکەنە دیاری دەستیان بۆ ئەو مرۆڤانەی کە عەوداڵی ئاسوودەیی و ئاشتین. سەپاندنی جەنگ و ئەتمۆسفیری جەنگ وەک دیاردەیەکی هەمیشە ئامادە لە سیستەمە چینایەتییەکاندا سێبەری خستۆتە سەر ژیانی ئینسانەکان. ئەمە ئەو واقیعیەتەیە کە دەقی (جەنگستان)ی لەسەر بنیادنراوە . (١)\nلە سیاقی خوێندنەوەی ئەم شانۆنامەیەوە (جەنگستان)، خوێنەر خۆی لەبەردەم دەقێکدا دەبینێتەوە کە تێکەڵییەکە لە ئیلتزام و ئەبسورد، ئومێد و ڕەشبینی، خەون و بێمانایی. دەقێک کە باس لە یەکێک لە دیاردە هەرە قێزەوەنەکانی نێو کۆمەڵگەکان دەکات، بەتایبەتیش کاریگەرییەکانی ئەم دیاردەیە لەسەر ژیانی کۆمەڵایەتی ئینسانەکان بەگشتی و بەشداربووانی جەنگ(سەربازەکان) بەتایبەتی. جەنگستان لە بڕگەیەک لە زەمەن دەدوێت کە جەنگ تەواو بووە. یانی کاتە بەراییەکانی پۆست – جەنگ کە مرۆڤەکان هێشتا بۆنی خوێن و مەرگیان لێدێت. ئێمە جەنگ تەنها لە خیلالی گفتوگۆکانی کاراکتەرەکانەوە دەبینین. سامناکیی مەرگ دوای تەواوبوونی جەنگ هێشتا سێبەری بەسەر کارەکتەرەکانەوە دیارە. خوێنەر زیاتر لەڕێگەی (ئازا – یەکێک لە کارەکتەرەکانی جەنگستان) ەوە دەچێتە ناو ڕووداوەکانی جەنگ و کوشتن و بڕین و کۆشتارگاکان. ئازا باری دەروونی دووچاری شێواوی و نالەباری بۆتەوە. ئەم کارەکتەرە کە شانسی مانەوەی هەبووە و نەکوژراوە، بەڵام دۆڕاوێکی گەورەی ژیانە. جەنگ جوانترین و پیرۆزترین شتی لێ دەستێنێ کە ئەویش خۆشەویستەکەیەتی. ئەو دەزانێ جەنگ هاوکێشەکانی ژیانی گۆڕیوە، بەڵام نازانێ جەنگ بۆ ڕوویدا و کێ بڕیاری لەسەر دا. واتا ئەو هۆشیارە سیاسییەی نییە. ئەو نازانێ "جەنگ وەک دیاردەیەکی نەگریس و شووم لە ئەنجامی قەیرانی ئابووری لە کۆمەڵگەی مرۆڤایەتی دەردەکەوێت و بەرپا دەبێت. تەواوی بەریەککەوتنە سیاسییەکان بەرئەنجامی بەریەککەوتنە ئابوورییەکانی کۆمەڵگە چینایەتییەکانە. ئەوە پێداویستییە ئابوورییەکانە لە چەشنی فراوانترکردنەوەی سنووری جوگرافی هێزی کاری هەرزان و بەرهەمهێنانی کاڵا و پەیداکردنی بازاڕ بۆ ساغکردنەوەی کاڵاکان، چوارچێوەی شەڕەکان و مەودای نێوانیان و کورتی و درێژی جەنگەکان دیاری دەکەن. کەوابوو دەتوانین بڵێین جەنگ بریتییە لە بەرئەنجامی قەیرانی ئابووری. ئەوەی لە ژوورەکان و پشت پەردەکانەوە دەگوزەرێن جگە لەم ململانێیە ئابوورییانە هیچیتر نین. سەرکردە سیاسییەکان لە ڕاستیدا سەرکردە و نوێنەری بەرژەوەندی ئابووری چین و توێژەکانی کۆمەڵگەی مرۆڤایەتین. بەڵام جەنگ میللەتان یان گەلان هەڵی ناگیرسێنن، جەنگ جەنگی حکومەت و دەسەڵاتەکانە لەپێناو فراوانترکردنەوەی دەسەڵاتی سیاسی و ئابووری. جەنگی تەماح و هەڵپەی سوود و کەڵەکەی سەرمایەی بورژواکانە. ئەوانەی لە ژوورە دەست پێڕانەگەیشتووەکان و پشت پەردەکانەوە بڕیارەکان دەردەکەن، ئەوانن بڕیار لەسەر چارەنووسی ملیۆنان خەڵکی هەژار و دەستەنگ دەدەن. ئەوانن بڕیار دەدەن مەرگ بکەنە دیاری دەستیان بۆ خەڵکی ستەمدیدە".(٢) بۆیە دەبینین گرنگترین کارەکتەری دەقی جەنگستان بێئیرادە لەبەردەم چارەنووسیدا وەستاوە بێئەوەی بتوانێ بچووکترین کاریگەری هەبێ لەسەر ئایندەی خۆی. دەقی جەنگستان خۆی جەنگە لە دژی جەنگ. پەیامی ڕەتکردنەوەی جەنگە لەڕێگەی نیشاندانی کارەساتە دەروونی و کۆمەڵایەتی و ئابوورییەکانەوە. وڕێنە و شێتبوون و باوەڕ بەهیچ نەبوون هەر لە ئەنجامی هەلومەرجی جەنگ و کارەساتباری جەنگەوە پەیدا دەبن و گەشە دەکەن. وەستانەوە بەرانبەر ئەم واقیعیەتە تاڵ و ڕەشە لەڕێگەی دەقێکی وەکو ئەم دەقی جەنگستانە جێگای ستایش و دەستخۆشییە بۆ کاک ڕزگار حەمەڕەشید و لەهەمان کاتیشدا مۆتیڤی ڕەخنەش بەهێز دەکات تا بە ناخی دەقەکەدا شۆڕبێتەوە و خوێندنەوەی بۆ بکات.\nجەنگ و ئەبسووردیزم.\nئەبسوورد و جەنگ لە پەیوەندییەکی پتەودان لەگەڵ یەکتردا. گەرچی ئەبسوورد بەر لە جەنگە جیهانییەکان وەک دەزگایەکی فیکری هاتۆتە ئاراوە، بەڵام جەنگی جیهانی دووەم دۆخێکی گونجاوی هێنایە ئاراوە بۆ گەشەی ئەبسووردیزم. (٣) نووسەری دەقی جەنگستان لە میانی ئەم شانۆنامەیەوە ئاگایانە و بەوپەڕی وشیارییەوە پرۆسەی ئاوێتەبوونی جەنگ و ئەبسووردیزمی ئەنجام داوە. ئەمە ئەگەرچی دەرخستنی ئاستی توانایی نووسەرە، لەهەمان کاتیشدا هێنانە دەرەوەی بەرپرسیارەتییە سەبارەت بەو پرۆسەیە. بە وتەیەکی تر، کاک ڕزگار حەمەڕەشید زیرەکانە خۆی هاویشتۆتە بەردەم ئەو بەرپرسیارەتەی کە خۆی لە پەیامێکی گرنگ بەرجەستە دەکاتەوە،پەیامێک کە گوزارشت لە دیدگا و جیهانبینی ئەو دەکات. پەیامێک کە لە دوو بەشی سەرەکی پێک دێت. بەشێکیان بریتییە لە نەفیکردنەوەی جەنگ، ڕەتکردنەوەی ماڵوێرانییەکانی جەنگ، مردنی ئەڤین و خۆشەویستی و ڕەتکردنەوەی مەرگی ئینسانەکانە. بەشی دووەمیان ڕەتکردنەوەی ماناکانی ژیانە و سەپۆرتی ئەو بێماناییە کە نووسەر پێی وایە دەستگرتن پێوەی جۆرێکە لە زەروورەت. لێرەدا نووسەری دەقی جەنگستان پێیەکانی لەنێو دوو جیهانبینی دان. ئەمەش نەک هەر میتۆدی کارکردنی قوورس دەکات، بەڵکو خوێنەریش دووچاری سەرەگێژە و سەرلێشێواوی دەکات. ئەمەش ئەو ئەرکەیە کە ڕەخنەگری ڕادیکاڵ و مارکسیست دەبێ وریایانە ئیشی لەسەر بکات. "ڕەخنەگری مارکسیستی پێویستە هەوڵی دۆزینەوەی بنچینەی ئاراستەی کۆمەڵایەتی دەقێکی دیاریکراودا بدات. پێویستە لەسەری بزانێت بەرەو کوێ دەڕوات و ئایا ئەم پرۆسەیە ئارەزوومەندانەیە یان نا. هەروەها ئەرکییەتی هەڵسەنگاندن لەسەر بیرۆکەی ئەو بنچینە کۆمەڵایەتی و ناجێگیرە بکات.(٤) دەقی جەنگستان لەژێر دوو کاریگەریدا لەهاتوچۆ دایە. لەلایەکەوە ڕیالیزم باڵی بەسەر دەقەکەدا کێشاوە و لەم گۆشەنیگایەشەوە جەنگستان وەک بەشێک لە کەلەپووری برێخت دەکرێ تەماشا بکرێ. چونکە برێخت ئایکۆنێکی جیهانی گرنگ و ناسراوە لە ڕووبەڕووبوونەوەی جەنگ. ئەمەشی لەڕێگەی شیعر و شانۆنامەکانییەوە پراکتیزە کردووە. ئەمەش خاڵێکی پرشنگداری دەقەکەیە. لەلایەکی تریشەوە پەنابردن بۆ ئەبسوردیزم و دەستبردن بۆ ئەو دیدگایە، خزینە ژێر ئەو جیهانبینیەیە کە ڕەخنەی ئەدەبی مارکسیستی سەنگەری لێگرتووە و بە ئەدەبی بۆرژوازی دەزانی. کەوابوو ئەم دەقە پێیەکی لەناو واقیعیەتی شۆڕشگێرانە دایە و پێیەکەی تریشی لەناو سەنگەری ئەدەبی کۆنەپەرستی دایە. سەرباری هەر توانایی و قودرەتێک کە نووسەر لەم ئاوێتەبوونە بەخەرجی داوە، دەتوانین بڵێین دەقی جەنگستان هەم لە ناڵ دەدا و هەم لە بزمار.\nئینتیباعاتەکانی دۆخە نەخوازراوەکان:\nدەقی شانۆیی جەنگستان هەر لەسەرەتای نەسکی یەکەمەوە ڕەوتێکی سروشتی خۆی هەیە و نووسەر بە ڕۆشنی هێڵی درامای دەقەکەی دیاریکردووە و جووڵە بە کارەکتەرەکانی دەکات. بەڵام سەرباری پەنابردن بۆ ئەبسوورد، هێشتا کۆمەڵێ ئینتیباعات هەن کە ناکرێ خۆی لێ نەبان بکەین. لێرەدا من بە ئینتیباعەکاندا دەچمە خوارێ.\n'من ئەو کاتە میزم دەکرد. تا ئاوڕم دایەوە کەسی لێ نەمابوو. خۆمم لەم چۆڵەوانییەدا بینییەوە. کوڕی قەحپانە جێیان هێشتبووم. دوا شەمەندەفەر بەلامدا تێپەڕی، ڕامکرد بەدوایدا و هاوارم لێکرد، کەچی هەر نەوەستا بۆم."(٦)لێرەدا سەرنجمان بۆ چەند خاڵێک دەچێت. یەک : ئەم سەربازانە لە هێڵی پێشەوەی جەنگدان. چونکە شوێن لە دەقەکە "وێستگەی شەمەندەفەرە لە بەرەکانی پێشەوەی جەنگ." (٧) ئەمەش جۆرێک لە نالۆژیکییە لەڕووی سەبارزییەوە چونکە ئەو ناوچەیە سەر بە هەر لایەنێکی جەنگەکە بێت، ناوچەیەکی تا بڵێی نائارامە و ناکرێ وێستگەی شەمەندەفەر لەو ناوچە نائارامە بوونی هەبێت و شەمەندەفەر تیایدا هاتووچۆ بکات. دووەم : میزکردن لە بەرەکانی جەنگ هێندە قورس نییە تا بەوجۆرە دوور بکەویتەوە و ئاگات لە شوت و دەنگەدەنگی شەمەندەفەر نەبێت و کاتێ ماوەی میزکردنەکەت تەواو دەکەیت کە ناگاتە دوو خوولەک تۆ لە شەمەندەفەر دوا بکەویت کە لانی کەم پێنج تا دە خوولەک دەوەستێت بۆ هەڵگرتنی سەرنشینانی. سێ : جێمانی ئەو سێ سەربازە گەر چی خۆی بەشێکە لە خەیاڵی دەستکردی نووسەر، بەڵام لە بەرەکانی جەنگ سەرباز تەنیا نییە و بگرە گروپن و بە گروپ دێن و دەچن و هەروەها بەرپرسیان هەیە و جۆرە زەبت و ڕەبتێک(دیسیپلینی سەربازی)یان هەیە (کە لەوانەیە لە هێلەکانی پێشەوەی جەنگ و لە کاتی هێرش و تەقەکردن ئەو زەبت و ڕەبتە نەمێنێ) بەڵام لە کاتی تەواوبوونی جەنگدا بوونی هەیە و سەرباز بەو جۆرە جێ نامێنێ.\n" کات : پێشنیوەرۆیە، ژووری خەوتنەکەی گۆنایە. گۆنا هێشتا لەناو جێدایە. بەڵام ئازا خەریکی بەستنی قایشی پانتۆڵەکەیەتی و کراسی لەبەردا نییە."(٨). "گۆنا بە ڕووتی لە پێخەفەکە دێتە دەرەوە و ڕوو لە ئازا دادەنیشێت.(٩) و هەروەها " ئازا : تکات لێدەکەم جلەکانت لەبەر بکەرەوە.(١٠) و هەروەها "ئازا : کە دڵنیا دەبێت گۆنا خۆی داپۆشیوە، ئاوڕی بۆ دەداتەوە.(١١). ئەم شەرمە زیاتر لە شەرمی پیاوێکی ڕۆژهەڵاتی دەچێت. پیاوێک زاخاو بە کلتوور و نەریتێکی ئایینی کۆمەڵایەتی دواکەوتوو، (لە کاتیکدا هیچ ئاماژەیەک سەبارەت بە ڕۆژهەڵاتیبوونی دەقەکە بوونی نییە). ئەگینا ئازای کۆنە عاشقی گۆنا کە پێشتر دەیەها جار کۆڵمە و لێوی گۆنای مژیوە و ئێستاش دوای چەندین ساڵ لە جەنگ گەڕاوەتەوە و بەڕووتی چۆتە ناو پێخەفی گۆناوە، ئەی عەجەب نایەوێ بە ڕووتی گۆنا لەسەر پێخەفەکە ببینیت؟؟ پاساوی ئەمە هەرچییەک بێت بەبۆچوونی من سێ شتە. یەک : یان ئەوەتا لەشی ڕووتی گۆنا هێندە ناشرینە کە ڕووی بینینی نەبێ کە ئەمە وا نییە. چونکە گۆنا گەنجە و زۆر کەس بەتایبەتی خاوەن کارگە و پارەدارەکان تەماحیان تێبڕیبوو. یانیش سێبەری کلتوور و ئایین بەسەر بیرکردنەوەی ئازا قورسایی هەیە کە ئەمەشیان لە هیچ قسە و حیوارێکی ئازا بەدەر ناکەوێت. یانیش تەنها خولقاندنی دیمەنە کە لە سبەینێی نمایشی ئەم دەقەدا لە کوردستان یان ڕۆژهەڵات دەبێ دەستکاری بکرێ و لە ڕۆژئاواش دەبێتە جێی سەرنج.\n" لە گۆشەی کۆڵانێکدا هاوڕێیەکی کۆنی خۆمم بینی. کاتی خۆی یەکێک بوو لە مرۆڤە یاخییەکان. لەوانەی هەمیشە دەیگوت نەخێێر، هەمیشە بە گەرموگوڕییەوە باسی ئەو گۆڕانە حەتمییەی دەکرد، کە دەبێت هەموو جیهان بگۆڕێت.....بەڵام نەیناسیمەوە. پاش کەمێک لە یەکتر ڕوانین، پێی گوتم هاوڕێ...هههه بە منی گوت هاوڕێ هههه."(١٢) ئەم تێروانینەی سیای کارەکتەری دەقەکە ڕەنگە ڕێک تێروانینی نووسەر نەبێت. بەڵام دوور نییە هاوڕێیەکی نووسەر بێت یان هەر کەسێک بێت یەک مانا دەبەخشێت ئەویش گاڵتەکردنە بە مارکسیستەکان. ئەو مرۆڤانەی بەردەوام خەبات دەکەن لەپێناو دادپەروەری کۆمەڵایەتی. ئەو مرۆڤانەی تیدەکۆشن لە دژی ستەم و سەرکوتی سیاسیی.. ئەو مرۆڤانەی عاشقی ئازادی و یەکسانین. گاڵتەکردن بە خەباتی چینایەتی گاڵتەکردنە بە میتۆدی مارکس. لێرەشەوە دوو سەرنج بەرەو خۆیمان کێش دەکات. سەرنجی یەکەم : کۆمۆنیستەکان زۆر بە کەمی بەشداری جەنگە مالوێرانکەرەکانی سەرمایەداران و بورژوازی دەکەن. بەگشتی ئەو بەشداریکردنە ڕەت دەکەنەوە. (باشترین بەڵگەش دەیەی هەشتاکانی سەدەی ڕابردووە کە کۆمۆنیستەکان بەشداری شەڕی قادسیەی سەدامیان ڕەت کردووە و زۆربەیان لە لادێکاندا فیرار بوون) سیای کارەکتەریش وەک کۆنە مارکسیستێک لەو جۆرە یاخیبوانەیە کە لە ڕابردووی خۆیان و خەباتی خۆیان پەشیمان بوونەتەوە و تەنانەت گاڵتەشیان بەو ڕابردووەی خۆیان دێت. لەمێژووی سیاسیی کوردستان نموونەی لەم بابەتە هەیە بەتایبەتی کادرانی حیزبی شیوعی عێراقی کە چۆن لە مێژووی خۆیان ڕا دەکەن و دەبنە داردەست و کۆیلەی حیزبە بورژوازییەکان. سەرنجی دووەم : تەیفی کۆمۆنیستەکان و مێژووی چەپی نوێ کە بەشێکیان لە کۆمۆنیزمی کرێکاری بێزار و ماندوو بوون و ڕوویان کردۆتە حیزبە بورژوازییە ناسینالیستەکان لەچەشنی گۆڕان. بەڵام گاڵتەکردن بە مێژووی یاخیبوونی کۆمۆنیستی و مارکسیزم بۆی دەبێتە بەشێک لەو پڕۆژە گەورەیەی ئەدەبی ئیندیڤیجواڵ – لیبڕالی کوردی کە لەسەر دەستی ڕەهەندییەکان دەستی پێکردووە و بوونەتە بەشێک لە حەملەی جیهانی بۆ سەر مارکسیزم و خەباتی چینایەتی کرێکاران لەدژی سەرمایەداران.\nلە کێشەی ئەوینی نێوان ئازا و گۆنا کە جەنگ بووە هۆی کوشتنی ئەوینیان، ژن (گۆنا) زیاتر وەک تاوانبار دەردەکەوێ نەک قوربانی. " زەبروزەنگی خاوەنکارەکانم قەبووڵ دەکرد، سەیرکردن و هەڵسوکەوتە قێزەوەنەکانیانم دەبینی. بەڵام دەبوایە جگە لەخۆم بیر لە باوکم و خوشکە هەرزەکارەکەیشم بکەمەوە."(١٣) و هەروەها " ".(١٤) ژن لێرە خەتاکارە بۆیە خەریکی پاساو هێنانەوەیە. ئەی خەتاکانی ئازا چییە؟ ئەی لە ماوەی جەنگ بۆ نامەیەکی بۆ مەعشوقەکەی نەنارد؟ هەواڵێکی نەپرسی؟ ئەم بێدەربەستییە ئەو مافە نادات بە گۆنا وەک ئینسانێک مومارەسەی ژیانی خۆی بکات (بە پەیوەندییە سێکسییەکانییەوە). هێنانەوەی پاساویش لەلایەن گۆناوە هەوڵدانە بۆ ڕەوایەتیدان بەو دۆخەی پێیگەیشتووە. ئەم ڕۆڵ بەخشینە لە شانۆنامەکە تەرازووی هەقی بەلای ئازا(پیاو ) شکاندۆتەوە. لەکاتێکدا هەموو دەزانین ئەوە دۆخی جەنگە گۆنای بەو دەردە بردووە نەک خیانەتکاری و ناپاکیی. من لام ڕوونە جیهانبینی نووسەری دەقی جەنگستان وەک ئینسانێکی پێشکەوتوو زۆر لە وەسفی لەم دێرانە واوەترە، بەڵام ناکرێ لەم نێوەدا پشتی ژن بەربدات (جا بە هەر بیانوویەکەوە بێت!).\nسەرجەم ئەم ئینتیباعاتانە لەوێوە سەرچاوە ناگرن کە داوا لە نووسەر بکەین چی بکات و چۆن ڕۆڵ دابەش بکات. بەڵکو ئێمە دەقەکە وەکو هەیە دەخوێنینەوە و لەوێشەوە دەمانەوێ بڵێین کە گاریگەری ئەبسوورد و زاڵبوونی بەسەر واقیعیەتی دەقەکە کارێکی کردووە کە لەڕوانگەی ئێمەوە کرێدتی ڕادیکاڵبوونی دەقەکە دێنیتە خوارەوە.\nچەند وشەیەکی تر سەبارەت بە دەقەکە.\nلە وردبوونەوە لە دەقی شانۆنامەی جەنگستان ئەوەی یەکسەر لەگەڵی بەرەوڕوو دەبینەوە ئەوەیە کە درێژدادڕی تیا نییە، زمان سادە و چر و سفتە. هەست دەکەین وشەی زیادەی تیا بەکار نەهاتووە. دووبارەبوونەوەی هەندێ وشە و ڕستەش لە پێویستی تەکنیکییەوە سەرچاوەیان گرتووە. بۆیە زمان لەگەڵ میزاجی کارەکتەرەکان تەریبە و ئەمەش لەکاتی خوێندنەوەی دەقەکە هەستی پێ دەکرێت. ئەتمۆسفیری دەقەکە خاڵییە لە ڕەنگ و ئەگەر بشێت دەتوانین بڵێین ڕەنگی تەقینەوە و تەقە و بۆردومان و ڕەنگی خوێن و ترس و تەنیایی و دواجاریش وڕێنەکان بریتین لە ڕەنگی تابلۆی جەنگ و دەقەکەش هەر ئەو ڕەنگەی گرتووە. کارەکتەرەکان و ململانێی نێوانیان دەقەکەی لە زیندوێتیدا ڕاگرتووە. کاره‌کته‌رەکانی دەقی جەنگستان" شانبه‌شان له‌گه‌ڵ گرێچنه و شوێنکات و مه‌به‌ست و ستایڵ ڕۆڵێکی شیاو ده‌گێڕن له ده‌ق . کاره‌کته‌ر به هه‌موو جۆره‌کانییه‌وه (کارکرده، گۆشه‌نیگا،ناسرا و نه‌ناسراو،وه‌ستا و جوڵه،سه‌ره‌کی و ناسه‌ره‌کی...تاد) له‌خزمه‌ت ده‌قدا ده‌توانرێت سوودی لێببینرێت و نووسه‌ری به‌توانا ده‌توانێت له کاتی گونجاودا کۆمه‌ڵێ ئه‌رکیان پێبسپێرێ. (١٥) نووسەریش هەوڵی داوە لەڕێگەی گفتوگۆ و جووڵەی کارەکتەرەکانەوە بەڵانسی دەقەکە ڕابگرێ.\nدواجار لە کۆتاییدا ئێمە لەگەڵ دەقێک دەست و پەنجە نەرم دەکەین کە لە واقیعیەتی ئەمڕۆی ژیانی ئینسان لە دیاردەیەک دەدوێ کە ڕۆژانە هەڕەشە لە مرۆڤایەتی دەکات. دەقێک واقیعییە و لەهەمان کاتیشدا ئاوێتەیە بە ئەبسوورد. دەقێک لێوڕێژە لە ناساندنی جەنگ و ئاکامە ماڵ وێرانکەرەکانی جەنگ. زمان تێدا تا ئەندازەیەک شیعرییە و سادە و چڕە. لەگەڵ بوونی کۆمەڵێ ئینتیباعات سەبارەت بە دەقەکە، کەچی زیندوویی دەقەکە لەوەدایە کە دەربارەی دیاردەیەک و کاریگەری دیاردەیەک دەدوێ کە تا سیستەمە چینایەتییەکان بمێنێ، هەڕەشەی ئەو دیاردەیە لەسەر ژیانی ئینسانەکان هەر دەمێنێ و تەواو نابێ.\n(١) جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦.\n(٢) (٣)جەنگ و برتۆڵد برێخت دوو ئایکۆنی سارد و گەرم عەبدوڵا سڵێمان(مەشخەڵ) سایتی دەنگەکان.\n(٣) ئەبسووردیزم لە پەیوەند دایە لەگەڵ بوونگەرایی و عەدەمیەت. سەرەتا لە سەدەی نۆزدەهەم لەسەر دەستی فەیلەسوفی دانیمارکی سورین کیرکجارد دەرکەوت و پاشان وەک دەزگایەکی فیکری لە بوونگەراییەوە هاتە بوون. جەنگی جیهانیی دووەم هەلومەرجێکی لەباری بۆ لەدایکبوونی ئەبشووردیزم هێنایە ئاراوە. بۆ زانیاری زیاتر بڕوانە: https://en.wikipedia.org/wiki/Absurdism\n(٤) بڕوانە شیعرەکانی برتۆڵد برێخت بە زمانی ئینگلیزی کە لەم سایتەی خوارەوە بڵاو کراونەتەوە.\nهەروەها بڕوانە قصائد من برتولد برخت ترجمة و تقدیم دکتور عبدالغفار مکاوی دار الکاتب العربي الطباعة والنشر القاهرة ١٩٦٧\n(٥) 1928 A. V. Lunacharsky Theses on the problems of Marxist Criticism\n(٦) جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦ لاپەڕە ١٦.\n(٧) جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦ لاپەڕە ٥.\n(٨) (٩) (١٠) (١١)جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦ لاپەڕەکانی ٣١ ٣١ ٣٢ ٣٢.\n(١٢) جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦ لاپەڕە ٤٤.\n(١٣) (١٤)جەنگستان ڕزگار حەمەڕەشید دەزگای چاپ و پەخشی سەردەم کوردستان سلێمانی ٢٠١٦ لاپەڕە ٢٥.\n(١٥) تراژیدیای جەنگ لە شانۆگەری دڵی سەرباز دەیڤد فرێنچ و بە شانۆکردنی مێژوو پێشەکی کتێبی شانۆنامەی دڵی سەرباز نووسینی دەیڤد فرێنج وەرگێرانی لە ئینگلیزییەوە عەبدوڵا سڵیمان(مەشخەڵ) لە زنجیرەی شانۆی بیانی دەزگای ئاراس ٢٠١٠ لاپەڕە ١٤.\nحوزەیرانی ٢٠١٦ - کەنەدا


دانراوه له‌لایه‌ن: بەهمەن پێنجوێنی ڕێكه‌وت: ١٠/٧/ ٢٠١١\nڕوون و ئاشکرایە یەکێتیی نیشتمانی کە دامەزراوە لەسەر بنچینەیەکی فیکریی مارکسی-لینینی دروست بووە. پێشیان وا بوو کە دەتوانن بەم فکرە کورد بگۆڕن و ئەوەی خۆیان مەبەستیان بێت، بیکەن.\nبە مرووری زەمەن ئەو فکرە لای هەندێك کاڵ بوویەوە، تەنانەت نەیاندەوێرا بڵێن ئێمە هەڵگری ئەم جۆرە فکرەین. بەڵام خەتێك هەبوو لەناو یەکێتی کە ئەویش خەتی کۆمەڵەی ڕەنجدەرانی سەر بە نەوشیروان موستەفا بوو. ئەمانە هەر لە هزردا نەگۆڕاون، بگرە کاریشی بۆ دەکەن. بەڵام ئەمڕۆ بەهۆی ئەو تێگەیشتنە باشەی خەڵك لە کوردستاندا لە ئیسلام و دین کە ئەو فەزڵەش دەگەڕێتەوە بۆ ئیسلامییەکان و مامۆستایانی ئایینی نەیانوێراوە بەئاشکرا ئەوە بڵێن کە بەکردار دەیڵێن.\nدروستبوونی گۆڕان دەبوو هەر گۆڕانی قسە نەبێت، دەبێت هەر گۆڕانی پارە نەبێت؛ بەڵکوو دەبوو گۆڕان لە فیکر و هەستیشدا بکرێت، چونکە ئەو زەمەنە ڕابورد گەر بتەوێت بە ناوی گۆڕان خەڵکێکی موسڵمان فریو بدرێت، هەر چەندە هەندێك موسڵمانی گێل فریو دراون. دەبوو گۆڕان ئەوەی بزانیایە ئەو خەڵکەی ئەمڕۆ سەرسامی گۆڕانە بۆ ئەوەیە وەك یەکێتییەکەی کۆن نەبێت، دژایەتی دین و بەکەم-سەیرکردنی مامۆستایانی ئایینی هەر مابێت. چونکە گۆڕان دەبێت لە فکر و هەڵوێستدا ڕەنگ بداتەوە، نەك گۆڕان و ماچکردنی قورئان پەردەی ڕەش بێت بەسەر دەموچاوی خەڵکی موسوڵماندا. حاڵی حازر گۆڕان هاوپەیمانی دوو حیزبی ئیسلامیی کوردییە، بۆ دەبێت دژایەتیکردنی دین و شەعائیرە دینییەکان کاری گۆڕان بێت؟!\nبینیمان لە سەر تەلەفزیۆنەکەیان خەڵکێك دەیوت پێم سەیرە ئێستاش کۆمەڵە مەلایەك بێن باسی شتێك دەکەن کە کەس نەیبینیوە وەك بەهەشت و جەهەنەم یا لە پەرلەمانە کارتۆنییەکەی کوردستاندا کۆمەڵە بڕیارێکی ئایینی چارەنووسساز بە میللەتێك کە زیاتر لە ٩٥%ی موسوڵمانە، ئەوان پشتی تێبکەن و بگرە بەربەست بن و هەر گاڵتەشیان پێ بێت؟!! وەك بڕیاری چەندژنە کە سەرەکیترین فراکسیۆن ئەوان بوون دژایەتییان دەکرد، کە ئەمە دەقی فەرمایشتی خوای لەسەرە. هەروەها مەسەلەی جێندەر کە ئەسڵەن ئەوان پاڵپشتێکی باش بوون بۆ وەها بڕیارێك، چونکە ئەوەیشی ئەو بڕیار و ڕاسپاردانەی دەرکرد، هەر کەسێکی شیوعی (کۆموونیست) بوو.\nمن نازانم بۆ دەبێت کەسێك بە تەکلیفی حەوت حیزب ببێتە وەزیرێك، کەچی بێت و بیەوێت کۆمەڵە بڕیار و ڕاسپاردەیەك دەربکات کە نامۆ بن بە ئاداب و ئەخلاقی کۆمەڵگەیەك کە زۆرینەی موسوڵمانە؟!!! سەیرە، گەر ئێوە ئەوەندە نامۆ بن بەو میللەتە، پێم ناڵێن چۆن دیفاع لە مافی ئەو میللەتە دەکەن؟!!! چۆن ڕێز لەهەستونەستی دەگرن؟!!! من لە بریتانیا ڕێزێکی باش لە نەسرانییەتیان دەگرم کە زۆرینەی بریتانییەکان بڕواشیان پێنەماوە، چوونکە ئایینی زۆرینەیە.\nهەروەها یاسای خێزانیی ئەمان، پاڵپشتیبوون؛ ئەڵبەت شتی باشی تێدایە، کە لەگەڵ دینمدا یەکدەگرێتەوە، بەڵام نەك هەمووی. هەروەها کۆمەڵە نووسەرێك و پەرلەمانتارانێکی گۆڕان هەڵوێستی توندیان نواند بەرامبەر بە یەکگرتووی ئیسلامی دژی شیعرە بێتامەکەی فەرهاد پیرباڵ!!! بۆ ئەوەندە پاڵپشتی یەکن لە مەسەلە فیکرییەکاندا یا ئەوە ڕووی ڕاستەقینەی خۆتانە و ناوێرن بیڵێن؟! ئەوەی ئەم دوایییەش کە ڕووی دا، دانانی مەنزوومەی شەرعی لە کوردستاندا بۆ کاری کۆمەڵایەتی، کە لەلایەن یەکێتیی زانایان پێشکەش کرابوو؛ نەك هەر پێی ڕازی نەبوون بەڵکوو پێکەنینی وایان دەکرد وات دەزانی لە چایخانەن و دۆمینە دەکەن کە بە پاساوی ناجۆر نەیانهێشت باسیشی لێوە بکرێت، گوایە لە دەسەڵاتی دادگا کەم دەکاتەوە. لەکاتێکدا دادگا لە کوردستاندا خۆیان بڕوایان پێی نییە، چونکە پارتی و یەکێتی قۆرخیان کردووە!!!\nئەم فرمێسکە تیمساحییە بۆ کێ؟ بەس بۆ دژایەتیی دین و مەلا؟! ئەڵبەت من لۆمەیان ناکەم، چونکە من پێم وایە چۆن من بەواجبی دەزانم دیفاع لە دینەکەم و مامۆستایانی ئایینی بکەم، ئەویش پێویست دەکات دیفاع لە عەلمانییەتی خۆی بکات و دژایەتیی خۆی دووبارە بکاتەوە بۆ چەندەها بڕیاری تری لەو جۆرە. هەڵبەت لێرەدا لەوە دەچێت بپرسن خۆ هەر گۆڕان نەبوو دەستی بەرز کردەوە، لیستی کوردستانیش بە هەمان شێوە ڕایان وا بوو! منیش دەڵێم من لۆمەی لیستی کوردستانی ناکەم چونکە ئەوان بەئاشکرا ئەو دژایەتییەیان ڕاگەیاندووە و ئەوەی ئەرزشی نەبێت لایان، دینە. دەیشیڵێمەوە گەر ئەندام پەرلەمانێك وەفای بۆ مێرد و منداڵەکانی نەبێت، لەپێناو بوون-بەئەندام پەرلەمانی وازیان لێبێنێت و بەجێیان بهێڵێت، چۆن وەفای بۆ مەلا و دین دەبێت؟!! بەڵام گلەیی ئێمە لە برادەرانی گۆڕانە کە هاوپەیمانی دوو حیزبی ئیسلامین!!! ئەمە وەفایە بۆ میللەت و خاك و وڵات؟!! بەڵام هیوادارم بۆ ژنهێنانیشیان پێویستیان بە دین و مەلا نەبێت، چونکە دەبێت ئەوکات -خۆشیان بێت و ترشیان بێت- گوێگری مەلا بن و لەسەر چۆك لە خزمەتیاندا دانیشن و شایەتومان بڵێنەوە.\nبەهمەن پێنجوێنی/ بریتانیا\nid => 25574\ndynamicImage => 'qPAHYwYC_20111007.jpg'\nheadTitle => 'ڕووی ڕاستی عەلمانییەکان لەهەمبەر مەلاکان و دینمان'\n[0.53 ms] SELECT `dangiislam_article`.* FROM `dangiislam_article` WHERE (((`dangiislam_article`.`id` = 25574)))\n[2.79 ms] UPDATE `dangiislam_article` SET `clicked` = ? WHERE (`dangiislam_article`.`id` = 25574)\n[0.75 ms] SELECT `dangiislam_article`.* FROM `dangiislam_article` WHERE (`dangiislam_article`.`id` = 25574) LIMIT 1\n[0.44 ms] SELECT `dangiislam_article`.* FROM `dangiislam_article` WHERE (id= '25574') AND (status='1') AND (title<>'0') LIMIT 1\n[0.26 ms] SELECT `dangiislam_art_cat`.* FROM `dangiislam_art_cat` WHERE (id = 149) LIMIT 1\n[14.16 ms] SELECT `dangiislam_article`.`id`, `dangiislam_article`.`title`, `dangiislam_article`.`img` FROM `dangiislam_article` WHERE (status='1') ORDER BY `priority` desc, `id` desc LIMIT 4\n[14.06 ms] SELECT `dangiislam_article`.* FROM `dangiislam_article` WHERE (category_id = 149)\n[3.01 ms] SELECT `dangiislam_article`.* FROM `dangiislam_article` WHERE (category_id = 149) AND (id <> '25574') AND (status='1') ORDER BY `id` desc LIMIT 3\n[4.43 ms] SELECT `dangiislam_article_comment`.* FROM `dangiislam_article_comment` WHERE (approved = 'Y') AND (article_id='25574') ORDER BY `comment_id` desc, `featured` desc\n[0.14 ms] SELECT `dangiislam_art_cat`.* FROM `dangiislam_art_cat` WHERE (id = 149) LIMIT 1\n1.11.3/5.3.29 Variables Debug Not authorized 15 in 54.64 ms Registry (6)«


بزوتنەوەی گۆڕان ڕوونكردنەوەیەك بڵاودەكاتەوە – تۆڕی میدیایی خەڵک\n2020/08/20 - 6:15 PM\nبزوتنەوەی گۆڕان ڕایدەگەیەنێت ، گۆڕان لە دەستپێكی سەرهەڵدانیەوە هێزێكی سیاسی و مەدەنیە و پایەكانی لەسەر سیستەمێكی ئاسۆییە و دەستوری ناوخۆی بزوتنەوەكەی دیاری كردوە، دەشڵێت،”بەشداریكردن لە كابینەی نۆیەمی حكومەتی هەرێم بڕیاری جڤاتی نیشتمانی بووە”.\nبزوتنەوەی گۆڕان لە ڕوونكردنەوەیەكدا ، كەوێنەیەكی دەست (خەڵك) كەوتووە ڕایگەیاندووە، بەشداریكردن لە كابینەی نۆیەمی حكومەتی هەرێم بڕیاری جڤاتی نیشتمانی بووە، بۆ ئەمەش گۆڕان بەردەوام هەڵسەنگاندن دەكات و دوا بڕیار لە جڤاتی نیشتیمانی و بە بەشداری هەموان دەدرێت نەك یەك ئۆرگان.\nدەشڵێت،”سەبارەت بە ئەنجامدانی هەڵبژادنی ناوخۆیی و كۆنفرانسی نیشتمانی ئەوە خواستی زۆرینەی گۆڕانخوازانە و بڕیاری لەسەر دراوە و كاری لەسەر دەكرێت”.\nرونكردنەوەیەك بۆ رایگشتی:\nبزوتنەوەی گۆڕان لە دەستپێكی سەرھەڵدانیەوە ھێزێكی سیاسی و مەدەنیە و، پایەكانی لەسەر سیستەمێكی ئاسۆییە و دەستوری ناوخۆی بزوتنەوەی گۆڕان دیاری كردوە. بەردەوام روانین و دیدگای جیاواز ھەیە و ئەمەش سەلمێنەری زیندویەتی دامەزراوە و ئۆرگانەكانی بزوتنەوەكەیە. باڵاترین دامەزراوەی بڕیاردان لە گۆڕان جڤاتی نیشتمانیە. بەشداریكردن لە كابینەی نۆیەمی حكومەتی هەرێم بڕیاری جڤاتی نیشتمانی بوە، بۆ ئەمەش بزوتنەوەی گۆڕان بەردەوام هەڵسەنگاندن دەكات و دوا بڕیار لە جڤاتی نیشتیمانی و بە بەشداری هەموان دەدرێت، نەك یەك ئۆرگان. سەبارەت بە ئەنجامدانی هەڵبژادنی ناوخۆیی و كۆنفرانسی نیشتمانی ئەوە خواستی زۆرینەی گۆڕانخوازانە و بڕیاری لەسەر دراوە و كاری لەسەر دەكرێت. بزوتنەوەی گۆڕان پێشوازی لە پێشنیاز و پرۆژە و دیدگای جیاواز دەكات لە پێناو بەهێزكردنەوەی كاری رێكخراوەیی و پەرلەمانی و حكومی. سوپاس و پێزانینی هەیە بۆ ماندوبونی سەرجەم گۆڕانخوازان لە یانزە ساڵی رابردودا و هەمو ئەو پڕۆژانەش بە نیشانەی پەرۆشی بۆ بزوتنەوەی گۆڕان دەزانێت.\nبزوتنەوەی گۆڕانجڤاتی نیشتمانی بزوتنەوەی گۆڕانكابینەی نۆیەمی حكومەتی هەرێم\nترەمپ و كازمی كۆبوونەوە\nوادەی پاشەكشەكردنی هێزە بیانییەكان لە عیراق تاوتوێ دەكرێت